Hajah Bakhil: Sikap Kedekut Wanita Paling Kaya Amerika

Mulut orang Amerika zaman dulu memang boleh tahan. Begitu cepat mereka percaya benda bukan-bukan. Masakan sejarah mereka tidak dihitami dengan jenayah zalim terhadap anak-anak gadis yang dituduh penyihir (witch). Dan begitu jugalah perangai mereka terhadap seorang wanita bernama Hetty Green.

Green dilahirkan pada tahun 1834, lama selepas zaman kejahilan “Salem Witch”. Atas sebab selalu berpakaian hitam, mereka menempelak beliau sebagai “witch”. Dan memandangkan beliau kaya-raya, terlekat terus nama “Witch of the Wall Street”. Tapi hakikatnya, Green mempunyai suatu prinsip hidup yang boleh buat kalian semua terkejut.

Green kedekut gila.

Kedekut Green bukan setakat enggan belanja kawan makan. Lebih dari tu. Green punyalah kedekut sampai enggan berbelanja demi diri sendiri. Sebab itu beliau suka pakai baju yang sama. Basuh pula sekali-sekala kerana tidak mahu bazir wang mengupah tukang basuh. Punyalah kedekut sampai satu tahap, beliau hanya membasuh bahagian yang kotor sahaja. Jimat sabun katanya.

Strategi Peram Sampai Masak

Sekitar abad ke-17, seorang pemikir bernama George Fox mula menolak ajaran-ajaran orang agama dan politik. Bersama Margaret Fell, mereka mengasaskan sebuah mazhab Kristian dipanggil Religious Society of Friends – atau pendek kata, Quaker. Hetty Green dilahirkan dalam keluarga yang berpegang teguh pada ajaran Quaker.

Pernah sekali bapa beliau memberitahu pasal nilai-nilai murni kalau hidup berjimat-cermat. Bapanya pernah menolak sebuah curut mahal, sesuatu tabiat luar biasa pada zaman tersebut. Katanya lebih baik hisap curut empat sen daripada membazir beli mahal-mahal. Dan sudah pasti, Green membentuk suatu pandangan tentang hidup berjimat cermat lebih ekstrim untuk dibandingkan dengan ajaran Quaker dan didikan bapa sendiri.

Namun sikap beliau itu yang sangat menarik. Cuba kalian teliti petikan ini betul-betul: “Beli yang murah dari membazir beli mahal-mahal.” Apa yang kalian nampak?

Sebenarnya, tidak. Green nampak macam ini:

Green melabur wang dengan cara membeli bond perang. Pada zaman tu kan ada Perang Saudara Amerika. Jadi beliau beli bond banyak-banyak untuk dijual pada kemudian hari. Dan ada satu masa, beliau mendapat AS$200,000 sehari.

Selepas jual bond perang (dan bond hartanah), beliau nampak saham kereta api tengah naik. Beliau juga nampak syarikat kereta api sedang berunding untuk dapat tender daripada kerajaan. Beliau tengok syarikat mana paling relevan. Beliau beli saham syarikat tersebut.

Ada masa beliau tidak jual langsung bond dan saham. Macam matawang greenback, iaitu matawang dolar terdahulu yang dicetak. Beliau simpan greenback punyalah lama, melompat kegembiraan apabila dapat tahu kerajaan Amerika Syarikat tambat greenback pada nilai emas. Selagi emas tengah naik, selagi itulah beliau peram.

Masalah Mental Yang Diharmonikan

Hetty Green membuktikan teori ekonomi “berjimat-cermat bab keperluan takkan membuatkan kita kaya.” Beliau tidak kaya kerana berjimat-cermat. Beliau kaya kerana melabur. Jimat-cermat adalah masalah mental yang marak dan melampau. Anaknya Ned Green menanggung padah yang teruk kerana perangai ibu sendiri.

Kaki Ned terpaksa dipotong kerana lambat pergi klinik. Kenapa lambat? Kerana Hetty Green tidak jumpa klinik percuma. Semua klinik kena dibayar. Sakit dibiar melarat sampai teruk. Akhirnya kena potong.

Hetty Green meninggal dunia pada 3 Julai 1916 selepas organnya pecah kerana bergaduh dengan pembantu rumah. Asetnya dianggarkan mencecah AS$4.98 bilion (nilai sekarang).

Nak berduit tak perlu buat cara Hetty Green. Buat cara yang dicadangkan buku ENAM ANGKA MENJELANG DISEMBER: https://bit.ly/enamangka


Klang Pernah Berada Dalam Negeri Sembilan?

Tular di media sosial isu berkenaan lokasi tempat Nilai 3 di Negeri Sembilan yang diwar-warkan secara sindiran dan gurauan termasuk dalam daerah negeri Selangor sehingga menimbulkan kekeliruan awam dan fail siasatan polis dibuka terhadap individu yang menyebarkan kekeliruan tersebut. Penulis rasa tidak perlulah dijelaskan dengan lebih lanjut berkenaan mengapa dakwaan palsu tersebut ditimbulkan kerana warganet-warganet lebih tahu berkenaan isu tersebut.

Ditambah pula baru-baru ini, tular di media sosial tentang kesilapan yang tidak disengajakan oleh seorang Pembantu Penerbit satu rancangan televisyen siaran langsung yang memaparkan kenyataan Seremban terletak di Selangor. Pihak JAKIM telah tampil memohon maaf berkenaan perkara yang tidak disengajakan tersebut dalam rancangan terbitan mereka itu. Walau bagaimanapun, kedua-dua isu tular tersebut bukan sahaja menjadi buah mulut orang ramai, tetapi juga menjadi satu topik sindiran dan jenaka khususnya dalam kalangan rakyat kedua-dua buah negeri tersebut.

Bukan perkara itu yang hendak penulis ulas. Apa yang hendak penulis bincangkan dalam artikel ringkas ini ialah tahukah anda bahawa daerah Klang pada suatu masa dahulu merupakan sebahagian daripada rantau atau luak Negeri Sembilan? Sepertimana yang kita ketahui, pada masa kini Semenanjung Malaysia terdiri daripada 11 buah negeri yang mempunyai sempadan tetap negeri masing-masing. Tidak seperti zaman dahulu, pesempadanan negeri berubah-ubah disebabkan perluasan empayar kerajaan dan penguasaan kuasa luar.

Sebelum itu, penulis akan cerita sikit serba ringkas berkenaan sejarah Klang. Klang adalah salah satu kawasan terawal didiami di Selangor berdasarkan penemuan arkeologi dan rekod kerajaan-kerajaan silam. Penemuan beberapa artifak purba seperti gendang gangsa, loceng gangsa dan alatan besi bersoket di beberapa kawasan di Klang seperti di Sungai Klang, Bukit Kuda dan Bukit Badak telah membuktikan penempatan awal manusia telah wujud di Klang sejak Zaman Logam lagi (2,500 tahun lalu). Penulisan rekod kerajaan Majapahit dalam Nagarakrtagama mereka juga menyebut nama tempat Klang dan Sungai Ujong termasuk dalam wilayah penguasaan mereka pada abad ke-14. Nama Klang juga ada dalam catatan China berkenaan tempat-tempat lawatan Laksamana Cheng Ho pada abad ke-15 ketika beliau melawat Tanah Melayu.

Selain amat dikenali sebagai pusat perdagangan kerana adanya Sungai Klang yang menjadi nadi laluan utama para pedagang, Klang juga amat dikenali dengan sumber bumi bijih timahnya. Oleh sebab itulah, Klang merupakan salah satu wilayah penting ketika zaman perkembangan empayar kerajaan Kesultanan Melaka sehingga Sultan Melaka telah melantik Tun Perak menjadi Penghulu Klang sebagai wakil Sultan Melaka.

Selepas Kota Melaka ditakluk oleh Portugis dan Kesultanan Johor mewarisi pemerintahan Kesultanan Melaka, Kesultanan Johor tetap menghantar wakil pentadbirnya ke Klang dengan gelaran Dato’ Engku Klang. Menurut seorang pengkaji sejarah Eropah, R. J Wilkinson, Dato’ Engku Klang merupakan salah seorang putera kepada seorang Sultan Johor yang berkahwin dengan Puteri Mayang Selida iaitu cucu kepada Batin Bercanggai Besi, seorang Pembesar Sungai Ujong. Sejak itu, Klang ditadbir oleh keturunan Dato’ Engku Klang. Waris-waris keturunan daripada kakanda dan adinda Dato’ Engku Klang yang menjadi pembesar-pembesar Sungai Ujong, Jelebu dan Johol.

Klang mula dihuni oleh ramai masyarakat Minang dan Bugis yang berhijrah dan bercampur dengan penduduk Klang tempatan. Disebabkan permintaan daripada masyarakat Minang di Klang ketika itu yang mahukan seorang ketua dalam kalangan mereka, Kerajaan Pagaruyung dari Alam Minangkabau Sumatera telah menghantar seorang wakil mereka yang bergelar Dato’ Tujuh Lekek Dato’ Bendahara Kuning Lima Kaum.

Ketibaan Dato’ Bendahara Kuning tersebut beserta orang-orangnya dari Alam Minangkabau seperti Tanah Datar, Kuantan, Kampar dan Batu Bara telah disambut baik dan besar-besaran oleh Dato’ Engku Pinang Tunggal iaitu Dato’ Engku Klang yang pertama ketika itu. Mereka berdua telah sama-sama bersetuju untuk mentadbir Klang secara bersama mengikut sempadan pemerintahan yang telah dipersetujui bersama iaitu Dato’ Engku Klang mentadbir kawasan Klang Darat dan Dato’ Bendahara Kuning mentadbir kawasan Klang Pantai.

Perkara tersebut dilambangkan dengan sepasang alat kebesaran iaitu Merak Mas yang setiap satunya dipegang oleh mereka berdua dan waris keturunan mereka berdua sehinggalah ke hari ini. Sejak itu, Klang telah menjadi salah satu luak atau negeri di bawah pengaruh masyarakat Minangkabau di Tanah Melayu yang dikenali sebagai Negeri Yang Sembilan.

Untuk makluman, “negeri” Klang yang asal bukanlah sepertimana pesempadanan daerah Klang pada masa kini, tetapi keluasan wilayahnya jauh lebih besar. Menurut temubual penulis melalui WhatsApp dan Facebook dengan seorang Pengkaji Sejarah Selangor yang juga pewaris keturunan Dato’ Bendahara Kuning, Cikgu Faisal bin Dato’ Surani, wilayah Klang yang asal merupakan rantau Minangkabau paling besar di Tanah Melayu. Klang pada asalnya termasuk juga Langat (daerah Kuala Langat) dan (daerah) Sepang pada masa kini. Itu kawasannya di selatan atau sepanjang pesisir Selat Melaka di selatan.

Begitu juga keluasan rantau Negeri Sembilan pada asalnya bukanlah sepertimana pesempadanan negeri tersebut pada masa kini, tapi lebih besar, merangkumi Klang (kini salah satu daerah Negeri Selangor), Naning (kini sebahagian daripada Negeri Melaka) dan Segamat (kini sebahagian besarnya dalam Negeri Johor). Jika kita merujuk sumber pengkaji-pengkaji sejarah Eropah, terdapat beberapa maklumat yang agak berbeza antara satu sama lain berkenaan sembilan luak atau daerah asal yang membentuk Negeri Sembilan hasil kajian ilmiah mereka.

Sebagai contoh, T. J. Newbold menyatakan sembilan luak asal tersebut ialah Naning, Sungai Ujong, Klang, Segamat, Johol, Jelebu, Rembau, Jelai dan Ulu Pahang. Martin Lister juga menyatakan senarai yang sama kecuali luak terakhir itu bukan Ulu Pahang, tapi Pasir Besar. R. J. Wilkinson menyatakan senarai yang sama dengan Martin Lister, kecuali bukan luak Johol, tapi Inas. Sementara R. O. Winstedt dan Nathan pula menyatakan senarai yang sama dengan Newbold, kecuali bukan luak Johol, tapi Pasir Besar.

Walau bagaimanapun, dalam semua senarai luak yang mereka nyatakan, Klang adalah antara luak yang dipersetujui oleh mereka semua sebagai salah satu luak asal yang membentuk Negeri Sembilan. Nama Negeri Sembilan dicatatkan secara rasmi buat kali pertama dalam perjanjian bertarikh 11 November 1759 yang ditandatangani oleh Gabenor Belanda di Melaka ketika itu, Daeng Kemboja dari Linggi, Raja Tua dari Klang dan ketua-ketua dari Rembau dan “Negerinya yang Sembilan.”

Bilangan daerah atau luak ini berubah dari masa ke masa, ada daerah yang disatukan, ada pula tempat yang dijadikan daerah baru tersendiri. Pada tahun 1898, wujud 13 daerah, kemudian pada tahun 1934, berubah menjadi 12 daerah. Jika kita merujuk pada peta Negeri Sembilan pada masa kini, cuma terdapat tujuh daerah pentadbiran moden sahaja iaitu Seremban, Port Dickson, Rembau, Jelebu, Kuala Pilah, Jempol dan Tampin. Dari segi pentadbiran adat pula, terbahagi kepada 14 luak adat iaitu Seri Menanti, Tampin, Sungai Ujong, Jelebu, Johol, Rembau, Ulu Muar, Jempol, Terachi, Gunung Pasir, Inas, Gemenceh, Ayer Kuning dan Linggi.

Pentadbir setiap luak digelar Undang atau Penghulu, dan terdapat empat orang Undang luak yang bertanggungjawab memilih dan menabalkan individu yang bakal mewarisi takhta Yang Dipertuan Besar iaitu Undang Sungai Ujong, Undang Rembau, Undang Johol dan Undang Jelebu.

Berbalik kepada kisah Klang, selain masyarakat Minang, Selangor juga didiami oleh ramai masyarakat Bugis yang berhijrah terutamanya di Kuala Selangor. Dato’ Engku Klang yang mentadbir wilayah Klang kemudiannya melantik Arung Pasarai yang berketurunan Bugis sebagai Yamtuan Selangor sekitar awal abad ke-18. Walau bagaimanapun, pentadbiran Arung Pasarai hanya terbatas di Kuala Selangor sahaja. Setelah kemangkatan Arung Pasarai, adindanya, Raja Sitti menggantikan tempatnya.

Selepas kemangkatan Raja Sitti, pihak Bugis dari Kesultanan Johor-Riau-Lingga menghantar Raja Lumu, putera kepada Daeng Chelak iaitu Yamtuan Muda Riau kedua sebagai pengganti kedudukan Raja Sitti. Pada tahun 1766, Raja Lumu ditabalkan oleh Sultan Perak ketika itu iaitu Sultan Mahmud Shah, Sultan Perak ke-16, menjadi Sultan Selangor pertama dengan gelaran Sultan Salehuddin dan dikurniakan peralatan nobat dan cap mohor diraja.

Pertabalan baginda turut diperakukan oleh Dato’ Engku Klang beserta Dato’-Dato’ Besar Empat Suku (empat orang pemerintah tradisional Klang – Dato’ Kaya Klang (Dato’ Bendahara Kuning), Dato’ Jeram, Dato’ Penggawa dan Dato’ Aru) yang ketika itu merupakan suatu kemestian mengikut adat istiadat diraja Melayu Selangor dalam sebarang pertabalan atau kemangkatan Yamtuan Selangor atau Sultan Selangor. Sejak itu, Selangor terpisah daripada jajahan takluk Kesultanan Johor dan menjadi sebuah negeri beraja yang berdaulat.

Berbalik semula kepada kisah Negeri Sembilan, sembilan luak atau daerah asal yang dibincangkan tadi berubah dan semakin mengecil dengan Klang menjadi sebahagian daripada negeri Selangor, Naning dikuasai oleh Belanda dan menjadi sebahagian daripada negeri Melaka yang mereka takluki ketika itu, sebahagian Segamat menjadi daerah Negeri Johor, sementara sebahagian Ulu Pahang menjadi sebahagian daripada negeri Pahang.

Sekitar tahun 1878-1880, berlaku suatu perjanjian penentuan pesempadanan negeri antara Selangor dengan luak Sungai Ujong yang ditandatangani oleh Sultan Abdul Samad, Dato’ Kelana Undang Sungai Ujong dan Residen British di Selangor. Dalam persetujuan bertulis tersebut, kedua-dua belah pihak telah bersetuju saling bertukar beberapa kawasan masing-masing iaitu Lukut diserahkan kepada jajahan Sungai Ujong (Negeri Sembilan), sementara kawasan Semenyih dan Beranang diserahkan kepada pemerintahan Selangor. Sempadan antara kedua-dua buah negeri tersebut kekal sehingga kini.

Ketika pemerintahan Sultan Muhammad Shah iaitu Sultan Selangor ketiga, Klang diserahkan di bawah pentadbiran putera baginda, Raja Sulaiman. Selepas kemangkatan Raja Sulaiman, pentadbiran Klang diserahkan pula kepada Raja Abdullah, seorang kerabat diraja Bugis Riau. Hal tersebut telah menyebabkan ketidakpuasan hati Raja Mahadi iaitu putera kepada Raja Sulaiman, lalu mencetuskan perang saudara di Klang untuk merebut hak pentadbiran Klang, selama beberapa tahun ketika zaman pemerintahan Sultan Selangor keempat iaitu Sultan Abdul Samad.

Pada tahun 1875, Klang dijadikan ibu kota bagi negeri Selangor sehingga tahun 1880, apabila status tersebut berpindah ke Kuala Lumpur, dan kemudiannya berpindah ke daerah baharu Shah Alam apabila Kuala Lumpur dijadikan sebagai wilayah persekutuan pada tahun 1974. Status Klang sebagai Bandar Diraja Negeri Selangor bermula pada zaman pemerintahan Sultan Selangor kelima iaitu Sultan Alauddin Sulaiman Shah apabila baginda berpindah bersemayam ke Klang dari Jugra setelah mendirikan istana rasmi kediaman baginda iaitu Istana Mahkota Puri pada tahun 1903 yang kini merupakan tapak Istana Alam Shah.

Pada masa kini, Klang masih ditadbir secara adat oleh waris keturunan Dato’ Bendahara Kuning (gelarannya Dato’ Kaya Klang yang dianugerahkan oleh kerajaan Johor Lama kerana berpangkat Bendahara) secara turun temurun yang dikenali sebagai Orang Besar Daerah Klang, sementara waris keturunan Dato’ Engku Klang pula kini mentadbir daerah Hulu Langat secara bergenerasi dengan gelaran Orang Besar Daerah Hulu Langat.

Setiap pemegang jawatan turun temurun Orang Kaya Klang mempunyai panggilan adat mereka tersendiri seperti Dato’ Bendahara Kuning Lima Kaum adalah panggilan adat Orang Kaya Klang yang pertama, Dato’ Bendahara Kuning Agor ialah panggilan adat Orang Kaya Klang yang kedua, dan seterusnya sehingga ke hari ini, selaras dengan budaya adat Minangkabau. Panggilan adat penuh bagi jawatan Orang Kaya Klang pada masa kini ialah Dato’ Bendahara Kuning Klang Orang Kaya Klang Maha Bijaya Klang.

Dari segi sejarahnya, Dato’ Kaya Klang dan Dato’ Engku Klang masing-masing mempunyai orang-orang besar mereka sendiri yang terdiri daripada Tok Batin, Penghulu-Penghulu Adat serta Lembaga Adat. Mengikut adat, Orang-Orang Besar inilah yang akan memilih dan melantik Dato’ Kaya Klang dan Dato’ Engku Klang sekiranya berlaku kekosongan.

Selepas pengasasan Kesultanan Selangor, adat ini diteruskan dengan penambahan peranan Sultan Selangor mengesahkan setiap perlantikan tersebut melalui suatu Istiadat Menjunjung Duli. Akibat Perang Saudara Klang, ramai Penghulu Adat telah meninggal dunia atau lari meninggalkan Selangor akibat kalah perang. Ditambah lagi campurtangan pihak British dalam hal ehwal pentadbiran istana telah menyebabkan istiadat perlantikan tersebut dilupakan.

Kita dapat melihat warisan Klang sebagai salah satu bekas rantau masyarakat Minang di Tanah Melayu pada banyak nama tempat di Klang pada masa kni yang mempunyai persamaan dengan nama-nama tempat di tanah asal masyarakat Minangkabau di Sumatera Barat dan Negeri Sembilan seperti Jalan Rembau (kini Jalan Tengku Kelana, di mana tempat asal kediaman Tun Perak ketika menjadi Penghulu Klang), Kampung Kuantan (tempat kediaman Rumah Gadang Dato’ Bendahara Kuning), Pengkalan Kampar, Andalas, Bukit Tinggi, Solok dan Lintang.

PESANAN: Mohon rakyat Malaysia sekalian, patuhilah S.O.P ketika Perintah Kawalan Pergerakan (PKP) secara menyeluruh dikuatkuasakan di seluruh negera ini. Duduk sahaja di rumah sekiranya tiada urusan penting dan jangan sesekali rentas daerah atau negeri anda. Jangan buat sempadan daerah atau negeri anda sendiri. Sama-samalah kita berdoa dan berusaha untuk memutuskan rantaian penyebaran wabak yang semakin menakutkan ini.

RUJUKAN:

– Buyong Adil, Sejarah Selangor, Kuala Lumpur: Dewan Bahasa & Pustaka, & Kementerian Pelajaran Malaysia, 1981.

– Rosiswandy Mohd. Salleh, Sejarah Pengamalan Adat Perpatih di Negeri Sembilan, Muzium Adat Jelebu, Negeri Sembilan.

– Zuliskandar Ramli & Nik Hassan Shuhaimi Nik Abd. Rahman, “Petempatan Masyarakat Zaman Logam di Selangor Berdasarkan Data Arkeologi,” Sari – International Journal of The Malay World and Civilization, 28 (1), 2010, 41-55.

– Khoo Kay Kim, “Klang District and Town: History and Historical Sources,” Kekal Abadi, 8 (2), Jun 1989, 1-16.

– Faisal Surani, “Pemerintahan Sebelum Kesultanan Selangor,” Utusan Malaysia, 19 Disember 2015.

– “Sejarah Negeri Selangor,” Sekretariat Akhbar Kerajaan Negeri Selangor, dalam Portal Rasmi Kerajaan Negeri Selangor, dirujuk pada Mei 2021.

– Temubual penulis secara peribadi melalui mesej WhatsApp dan Facebook dengan Penyelidik Sejarah Selangor yang juga pewaris Dato’ Bendahara Kuning Klang, Cikgu Faisal bin Dato’ Surani pada bulan Mei 2021.


Pepatung Serangga Pra-sejarah Yang Masih Wujud Hingga Kini

Untuk pengetahuan anda, pepatung atau dikenali sebagai Dragonfly adalah serangga yang boleh terbang menggunakan 4 sayapnya bersama dengan membran yang nipis. Walaupun, ia dikatakan serangga pertama yang bersayap sejak 300 juta tahun dahulu.

Pepatung ini terdiri kepada 2 jenis spesies iaitu Dragonflies dan juga Damselflies. Perbezaan 2 spesies yang boleh dibandingkan adalah dari segi tubuh badan mereka. Untuk damselflies, bentuk badan mereka lebih kecik dan juga kurus berbanding dengan dragonflies yang mampu membesar sebesar 16 sentimeter. Berdasarkan fosil pepatung yang ditemui, mereka mampu membesar sebesat 70 hingga 75 sentimeter bersama dengan sayap mereka.

Untuk pengetahuan anda, pepatung mula membiak ketika mereka berada di dalam air. Oleh itu, mereka sering ditemui di sekitar air seperti tasik, kolam, sungai dan juga paya. Pada peringkat larva atau telur, mereka adalah hidupan akuatik dan memakan apa sahaja yang lebih kecil dari diri mereka. Antara makanan mereka ialah berudu, telur serangga lain malah memakan spesies mereka sendiri.

Pada peringkat akhir larva, mereka akan merangkak keluar dari air dan kemudiannya exoskeleton mereka akan mula pecah dan mula mengeluarkan anggota badan serangga tersebut. Mereka juga dikenali sebagai serangga yang handal ketika terbang. Mereka mampu terbang ke atas dan juga kebawah seperti sebuah helikopter. Mereka tidaklah laju jika dibandingkan dengan seekor lebah yang 300 bit dalam masa sesat. Pepatung hanya 30 kali sayapnya dalam sesaat untuk terbang.

Adakah mereka mengigit atau sengat?

Tidak, walaupun pepatung yang besar kadang-kala mampu untuk gigit, tapi gigitan mereka tidak mampu untuk mengoyakan kulit manusia.


Pertempuran Ruang Udara – Dari Zappelin Hingga MQ-1 Reaper

Sejak diperturunkan Adam dan Hawa ke Bumi, umat manusia sudah terlibat dalam konflik. Sebermula Qabil dan Habil saling berbunuhan, konflik dan perang berevolusi mengikut tahap kemajuan tamadun manusia.

Pertempuran di daratan dan dilautan sudah wujud sejak manusia berkonflik, dengan segala macam mesin perang klasikal seperti tarbil dan ballista serta formasi tentera infanteri berpedang, bertombak dan pemanah yang diiringi tentera berkuda, yang juga digunakan pada kapal-kapal ghali dan ghalias, serta segala lanchara dan jong tetapi pertempuran diudara juga bermula sejak dinasti awal ketamadunan China dimana layang-layang yang menerbangkan tentera digunakan untuk tujuan pemantauan medan tempur.

Ia berkembang dengan pengenalan belon udara panas yang digunakan sewaktu Perang Saudara Amerika dan zaman pembaharuan Eropah namun ia tertumpu kepada tujuan pemantauan dan risikan.

Pengenalan zeppelin merubah corak bentuk pertempuran udara yang konsep pengeboman kedudukan musuh mulai mendapat tempat dikalangan petinggi tentera dan panglima-panglima perang. Pegeboman dari udara yang terawal di era moden direkodkan sewaktu perang antara Itali dan Turki di Libya yang memperlihatkan penggunaan kapal udara atau zeppelin ini sebagai pesawat pengebom yang membantai kedudukan pertahanan tentera Turki.

Ia mulai berkembang sewaktu Perang Dunia Pertama, dengan Jerman menggunakan kapal udara sebagai armada pengebom yang melaksanakan tugasan pengeboman keatas Bandar-bandar sasaran.

Diwaktu ini, kapal terbang mulai berevolusi, awalnya sebagai pesawat yang melaksanakan tugasan pemantauan medan tempur bagi mengumpul maklumat perisikan dan membantu bidikan pasukan artileri dan kemudian sebagai pelantar utama untuk berhadapan dengan kapal-kapal udara yang kebanyakannya dibina dengan bahan fabrik yang melitupi tetulang membentuk kerangka kapal udara yang didalamnya diisi gas lengai seperti Hidrogen dan Helium yang membolehkan ia terapung, dibantu enjin bagi mengemudi pergerakan kapal udara tersebut.

Pesawat tempur awal sewaktu era Perang Dunia Pertama tidaklah secanggih pesawat tempur masa kini, dimana struktur pesawat kebanyakannya dibina dengan kayu balsa dan dilitupi fabrik, didorong enjin dan juruterbang hanya dilengkapi senjata persendirian seperti pistol. Pada awalnya persenjataan anti pesawat seperti meriam digunakan untuk menembak jatuh kapal udara tetapi ia tidak efektif memandangkan masa menangkis agak terlewat bilamana kapal udara sudah berada di ruang udara kawasan pertahanan atau Bandar-bandar maka baharulah meriam penangkis dapat digunakan. Ini menyebabkan petinggi tentera mencari jalan untuk menangkis kapal-kapal udara ini dengan lebih awal, jauh dari kawasan sasarannya dan pesawat tempur adalah jawapan kepada penyelesaian tersebut.

Bilamana pesawat tempur dilihat mampu digunakan untuk mengatasi ancaman kapal udara, ia mulai dilengkapi persenjataan seperti raifal yang akan ditembak oleh penembak yang ditempatkan dibelakang juruterbang dan kemudian mesingan yang memberikan kuasa tembakan yang lebih ampuh. Tetapi sebelum semua itu mulai wujud, kebanyakan taktik pertempuran udara melibatkan pesawat cuba untuk melanggar antara satu sama lain dengan harapan ia akan dijatuhkan dengan merosakkan sayap atau menyebabkan kerosakan pada ekor pesawat tersebut. Disinilah juga bermulanya pertempuran udara antara pesawat dengan pesawat dan rekod pertama pertempuran udara antara pesawat tempur tanpa senjata ini berlaku dan kemudian ia berevolusi dengan pertempuran antara satu sama lain dengan senjata seperti pistol.

Semuanya berubah pada 1 Julai 1915 apabila Kurt Wintgens yang memandu pesawat Fokker M.5K /MG yang merupakan pesawat prototai Eindecker menentang pesawat Morane Saulnier Type L. Pesawat Wintgens dilengkapi mesingan Spandau MG14 Parabellum yang diseragamkan penembakannya dengan putaran bebilah kipas yang merekodkan kejayaan pertama pertempuran udara melibatkan persenjataan khusus pesawat. Pertempuran tersebut berlaku pada ketinggian 1300 meter pada jam 1800 dan memperlihatkan kesan kerosakan teruk pada pesawat Peranchis yang diterbangkan  de Boutiny yang mengalami kecederaan pada bahagian lengan walaupun beliau mendarat dengan selamat di wilayah neutral.

Pertempuran ini merupakan mukaddimah pertempuran udara yang lebih kompleks, dimana kedua dua pihak Berikat dan Tripartite masing-masing memperkuatkan persenjataan pada pesawat, memperhalusi rekabentuk dan sifat aerodinamik pesawat dan paling penting, mewujudkan taktik pertempuran udara asas seperti Rukun Dicta Boelcke dan Rukun 15 Mannock yang masih menjadi rukun dan rujukan asas pertempuran udara semua angkatan udara moden masa kini. Perkembangan dan kemajuan teknologi pesawat pada masa itu seringkali mengubah penguasaan udara dari kedua-dua pihak, dan pertempuran udara menjadi lebih sengit dengan pengenalan pesawat yang lebih berkemampuan untuk terbang lebih tinggi dan lebih pantas dan melahirkan kalangan “fighter ace” seperti Manfred Von Richtofen, Lanoe Hawker, Werner Voss, Oswald Boelcke dan ramai lagi.

Menuju tamatnya Perang Dunia Pertama, pertempuran udara telah menjadi satu bentuk peperangan yang sangat penting dan ini dibuktikan lagi dengan pemodenan pesawat pesawat tempur yang pelbagai – dari pesawat pejuang kepada pesawat pengebom dan pesawat pengintipan dan taktik pertempuran yang diperhalusi lagi sesuai dengan perkembangan teknologi pada waktu itu.

Perang Dunia Kedua memperlihatkan pengunaan pesawat udara yang sangat ekstensif dalam setiap medan pertempuran antara pihak Berikat dan Kuasa Paksi, seperti yang ditunjukkan oleh Empayar Jepun sewaktu serangan terancang mereka keatas Pelabuhan Pearl di Hawaii keatas jujukan armada kapal perang angkatan laut Amerika Syarikat yang memperlihatkan gabungan penggunaan pesawat pengebom junam, pesawat pengebom altitude tinggi, pesawat penggempur torpedo dan pesawat pejuang dalam kelompok gugusan tugas yang sama. Contoh sama juga dapat dilihat dalam kempen Malaya yang mana, dalam siri kemaraan Jepun dari Kota Bahru dan Jitra menuju Singapura, dengan sejumlah 568 buah pesawat tempur pelbagai digunakan dengan meluas dalam kempen menakluk Malaya dan Singapura.

Sewaktu kemaraan Jepun, kekuatan udara mereka dilengkapi dengan pesawat-pesawat tempur yang dikendalikan oleh angkatan laut dan angkatan darat Jepun yang mana angkatan laut Jepun menjadi mata tombak utama serangan  awal keatas Malaya dengan sejumlah 110 buah pesawat yang membentuk flotilla udara 22nd Koku Sentai dengan 99 buah pesawat pengebom Mitsubishi G3M1 dan 25 pesawat pejuang Mitsubishi A5M4, terbahagi kepada 3 kumpulan iaitu Genzan Kokutai, Mihoro Kokutai dan Kanoya Kokutai.

Angakatan darat Jepun pula terdiri dari 3rd Hiko Shudan yang dilengkapi pesawat-pesawat  Nakajima Ki-27, Nakajima Ki-43, Mitsubishi Ki-51, dan pesawat pengebom Kawasaki Ki-48, Mitsubishi Ki-21 dan Mitsubishi Ki-30 – kebanyakannya terlibat dalam serangan udara keatas pangkalan-pangkalan udara British pada waktu itu di Alor Setar, Sungai Petani dan Butterworth pada hari pertama kempen Malaya menyebabkan pihak Berikat kehilangan hingga 60 pesawat tempur pada hari pertama sahaja.

Pada minggu pertama kempen, Jepun telah menguasai ruang udara Malaya, dengan British berundur ke selatan dan terus menerus memindahkan skuadron pesawat pengebom mereka dari Taiping, ke Ipoh dan seterusnya Kuala Lumpur dan akhirnya di Singapura pada 24 Disember 1941. Kempen Malaya juga memperlihatkan pengunaan pesawat tempur oleh Jepun dalam membantu pendaratan pasukan darat mereka di Endau, melaksanakan pengeboman keatas Kuala Lumpur, Pulau Pinang dan Singapura yang menyebabkan kemusnahan pangkalan-pangkalan tentera dan fasilitas-fasilitas logisitk.

Selain Malaya dan Singapura, Jepun juga menggunakan kekuatan angkatan udara mereka untuk melemahkan kedudukan tentera Berikat di China, Filipina dan Indonesia – mempercepatkan proses penaklukan dan pembebasan keatas penguasaan colonial Eropah keatas negara-negara Asia Pasifik pada waktu itu.

Pertempuran udara sewaktu Perang Dunia Kedua dirantau sebelah sini adalah sangat sengit, terutama selepas serangan keatas Pelabuhan Pearl dan kemudian apabila armada Jepun kehilangan kesemua kapal pengangkut pesawat utama mereka – Hiryu, Soryu, Kaga dan Akagi mereka ketika pertempuran Midway.

Jujukan pertempuran udara di Lautan Pasifik juga sangat ekstensif, dengan pertembungan antara armada kapal pengangkut dan armada kapal perang Amerika Syarikat dengan Jepun. Pertempuran di Laut Coral, mengubah taktik peperangan laut apabila kapal-kapal perang tidak lagi menyerang antara satu sama lain dengan persenjataan seperti meriam tetapi dengan menghantar pesawat masing-masing untuk saling menenggelamkan atau memusnahkan armada.

Apabila perang mulai memihak kepada pihak Berikat, Jepun pula menerima kesan keunggulan penguasaan ruang udara oleh Amerika Syarikat yang mana angkatan udara negara tersebut melaksanakan kempen pengeboman ekstensif keatas bandaraya utama Jepun dengan pesawat pengebom B-29 Superfortress yang mampu berada pada ketinggian 3000 kaki, terhindar dari ancaman meriam penangkis pesawat dan mempunyai kemampuan membawa bom yang lebih besar.

Teater Perang Dunia Kedua di Eropah juga sangat sengit dengan pertempuran udara, dengan Nazi Jerman menggunakan taktik perang kilat atau Blitzkrieg yang mengaplikasikan gabungan ketumbukan armor, ketumbukan angkatan mekanise dan infanteri bermotor serta pesawat penggempur untuk melemahkan dan seterusnya mengalahkan seteru mereka.

Tetapi landskap pertempuran udara berubah dengan mendadak, apabila Nazi Jerman disaat akhir mereka menghadapi kekalahan keatas Berikat memperkenalkan senjata ofensif yang tidak memerlukan juruterbang – peluru berpandu, dan pesawat tempur yang menggunakan enjin jet.

Pengenalan peluru berpandu  balistik seperti V1 dan V2 serta beberapa prototaip pesawat pejuang berenjin jet menggemparkan Berikat, tetapi teknologi tersebut tetap tidak dapat mengubah hakikat yang Nazi Jerman sudah berada diambang kekalahan.

Teknologi enjin jet dan peluru berpandu serta roket menjadi rebutan kuasa-kuasa Berikat, antaranya Amerika Syarikat sendiri, Kesatuan Soviet serta Peranchis dan Britain sendiri – memulakan satu era baharu yang memperlihatkan perlumbaan senjata yang sangat ekstensif.

Era jet menandakan bermulanya Perang Dingin antara Blok Barat yang diterajui Amerika Syarikat dan Blok Komunis oleh Kesatuan Soviet, dan sejurus itu perang proksi  antara keduanya berlangsung di Semenanjung Korea yang menjadi medan pertempuran pesawat-pesawat jet kedua-dua kuasa besar dunia pada ketika itu.

Perang Korea menjadi saksi pertempuran pesawat jet pada skala besar, dengan Kesatuan Soviet membantu Korea Utara dengan melatih dan menyediakan pesawat MiG-15 dan bertempur dengan pesawat buatan Amerika F-86 Sabre. Pada peringkat awal perang Korea, tentera Bersekutu menguasai ruang udara Semenanjung Korea tanpa apa-apa sebarang cabaran dari pihak Korea Utara sehinggalah pada 1 November 1950, Korea Utara menyerang balas dengan menggunakan 8 buah pesawat MiG-15 yang dikendalikan juruterbang Soviet memintas dan menembak jatuh 15 pesawat angkatan Bersekutu. Pertempuran antara pesawat jet berlangsung pada hari yang sama antara MiG-15 dan pesawat F-80C.

Pada 12 April 1951, 30 pesawat MiG menggempur 3 skuadron pesawat pengebom pasukan Bersekutu, menembak jatuh 3 dan menyebabkan 7 lagi mengalami kerosakan. Pertempuran ini menyebabkan operasi pengeboman keatas Korea Utara dihentikan selama 3 bulan, dan pada waktu ini pertempuran udara antara pesawat jet kedua-dua belah pihak berlangsung secara terus menerus sehingga gencatan senjata diumumkan dengan sejumlah 729 pesawat MiG tewas dalam pertempuran udara dengan pesawat pasukan Berikat yang kehilangan 78 pesawat F-86 Sabre.

Perseteruan antara kedua-dua blok kuasa besar sewaktu Perang Dingin terus berlangsung dan kali ini melibatkan Perang Vietnam dimana sekali lagi pertempuran udara di ruang udara Vietnam berlangsung dengan sangat sengit dan kadang-kala berat sebelah namun ada masanya mengejutkan pihak Amerika yang sehingga pengunduran mereka masih menggenggam kekuasaan udara.

Era Perang Vietnam adalah era peperangan dengan peluru berpandu yang melengkapi persenjataan pesawat jet generasi ketiga. Peluru berpandu pada ketika itu sangat tidak tepat, mengharapkan panduan infra merah yang meluru kearah enjin jet pesawat seteru untuk memusnahkannya. Pada awalnya angkatan udara Vietnam Utara mengalami kekalahan demi kekalahan namun campur tangan secara proksi oleh Kesatuan Soviet yang memperkenalkan pesawat MiG-21 dan menyeludup masuk pelbagai sistem peluru berpandu anti pesawat, dari sebesar-besar SA-3 Guideline sehinggalah sistem anti pesawat lancaran bahu yang dikendalikan pasukan gerila merubah landskap pertempuran di Vietnam.

Walaupun dalam jumlah yang kecil, angkatan udara Vietnam mampu menyebabkan skuadron pesawat pengebom Amerika kucar-kacir, menyerang hendap pesawat penggempur dan pesawat pejuang Amerika sendiri dengan taktik gerila dan gandingan system peluru berpandu anti pesawat dari Kesatuan Soviet yang diseludup masuk melalui China menyukarkan lagi penguasaan udara keatas Vietnam pada ketika itu. Taktik baharu SEAD / DEAD (Suppresion of Enemy Air Defence / Destruction of Enemy Air Defence) oleh Amerika Syarikat membuka satu lagi lembaran baharu konsep peperangan masa depan – peperangan elektronik.

Pesawat penggempur sistem pertahanan udara yang membawa pod-pod serakan elektronik bagi membutakan sistem radar mulai digunakan oleh pihak Amerika dan atur gerak pesawat khusus untuk tujuan pemantauan risikan isyarat dan elektronik (Signal Intelligence – SIGINT dan Electronic Intelligence – ELINT) juga turut membantu menentukan atur gerak pasukan didaratan dalam pertempuran yang sukar dan jauh didalam kawasan hutan tropika.

Pihak Vietnam pula walaupun tidak menguasai ruang udara sepenuhnya masih mampu memberikan tamparan hebat kepada angkatan udara Amerika sekali-sekala, dan pertempuran udara yang berlangsung antara meriam melawan peluru berpandu dan peluru berpandu melawan peluru berpandu telah membuka mata kalangan pembina senjata akan kelemahan dan kelebihan sistem persenjataan sedemikian dalam pertempuran udara.

Satu lagi evolusi penggunaan pesawat udara sewaktu konflik Vietnam adalah pengenalan helicopter dan helicopter penggempur sebagai senjata perang yang membawa masuk tentera darat Amerika menyusup jauh didalam hutan belantara Vietnam, dengan penubuhan Kalvari Udara yang menggunakan sepenuhnya khidmat helicopter sebagai talian hayat pasukan infanteri yang bertempur dengan gerila Vietcong.

Helikopter penggempur juga diperkenalkan sebagai satu bentuk mesin perang khusus yang menyerang kedudukan musuh dengan bedilan roket dan meriam sambil melindungi helicopter pengangkut membawa masuk tentera dan bekalan serta membawa keluar anggota yang tercedera atau tewas. Penggunaan ekstensif helicopter dalam konflik Vietnam telah merubah taktik penghantaran pasukan tentera yang dahulu mengharapkan kenderaan berperisai atau penghantaran udara menggunakan pesawat pengangkut yang melepaskan anggota dengan payung terjun.

Selain helikopter, penggunaan pesawat pengangkut yang diubahsuai membawa persenjataan seperti meriam dan mesingan berat yang ditembak dari dalam pesawat untuk tugasan bantuan rapat udara juga diperkenalkan bagi memenuhi kekangan pesawat tempur yang perlu berulang-alik dari pangkalan udara atau kapal pengangkut untuk pengisian semula beban persenjataan.

Pesawat pengangkut seperti C-47, C-119 dan C-130 diubahsuai dengan menempatkan meriam 105mm, meriam 30mm dan meriam 25mm mengubah designasi pesawat pengangkut tersebut kepada pesawat penggempur dengan nama-nama seperti AC-47 Spooky, AC-119G Shadow, AC-119K Stinger dan AC-130 Spectre menjadi penyelamat kepada pasukan infanteri yang bertempur dimedan dengan menyediakan bantuan rapat udara untuk jangka masa lama

Namun Perang Vietnam memberikan satu pengajaran paling penting kepada semua angkatan bersenjata dunia – walaupun penguasaan udara secara total wujud, ia tetap tidak dapat menafikan faktor penguasaan wilayah oleh pasukan bersenjata di darat. Vietnam Utara menguasai seluruh wilayah Vietnam Selatan sepenuhnya dengan gabungan kekuatan gerilyawan sukarela dan pasukan perajurit tetap walaupun Amerika menguasai ruang udara yang mana telah gagal untuk mengekalkan kekuasaan blok Barat.

Pengeboman ekstensif oleh angkatan udara Amerika keatas laluan logistik Vietnam Utara sepanjang konflik tersebut juga gagal mengekang kemaraan Vietnam Utara yang akhirnya mencapai kemenangan dan menandakan pengunduran sepenuhnya angkatan bersenjata Amerika dari konflik berdarah tersebut.

Sepanjang perang Dingin juga, turut berlangsung konflik bersenjata di Timur Tengah yang juga menjadi pengajaran utuh mengenai pertempuran udara moden.

Perang Arab Israel  adalah konflik besar yang melibatkan pertempuran udara yang ekstensif dan gandingan pesawat tempur dengan sistem peluru berpandu penangkis pesawat Mesir menggemparkan Israel dan seluruh dunia yang mana kesan kemusnahan angkatan udara mereka yang tinggi akibat ditembak jatuh sistem peluru berpandu anti pesawat telah membuka satu lagi langkah balas untuk membolehkan pesawat sukar untuk ditangani sistem sedemikian dalam konflik masa depan. Ia juga merupakan pertempuran yang melibatkan gabungan divisyen tentera darat Mesir yang mara untuk menguasai Semenanjung Sinai dan kemaraan tersebut dilindungi angkatan udara mereka sendiri.

Pengajaran dari Perang Arab Israel ini juga telah menunjukkan bahawa walaupun ada kekuatan udara yang signifikan sekalipun, penguasaan medan tempur oleh pasukan bersenjata di darat masih lagi penting dan ini dibuktikan oleh Mesir pada peringkat awal konflik dan kemudian oleh Israel pada penghujung konflik dan peri penting dalam konflik ini adalah, kesilapan pihak Israel yang memandang rendah keupayaan Mesir melakukan aturgerak kenteraan secara mengejut dan sangkaan angkatan udara Israel yang dapat memenangi pusingan kedua Perang Arab Israel ini dengan kekuatan angkatan udara mereka kerana terlalu yakin dengan kejayaan lepas dalam siri pertama Perang Arab Israel.

Perang Ramadan atau Perang Yom Kippur yang berlangsung dengan serangan udara mengejut oleh Mesir keatas Israel pada 6 Oktober 1973 dengan kekuatan sehingga 200 buah pesawat menyerang secara serentak 3 pangkalan udara Israel, bateri-bateri peluru berpandu pertahanan udara, stesen radar, pusat kawalan dan perintah serta lokasi artileri, diiringi 2000 bedilan artileri Mesir selama 53 minit keatas garisan pertahanan Bar Lev. Pada masa yang sama, 16 buah pesawat pengebom Tupolev Tu-16 melancarkan serangan serentak keatas kedudukan pertahanan Israel di Semenanjung Sinai dengan peluru berpandu.

Israel menyerang balas dengan melaksanakan operasi cegah rintang dengan angkatan udara mereka tetapi disambut dengan bateri-bateri peluru berpandu Mesir. Dalam peperangan ini, Israel kehilangan sehingga 300 buah pesawat tempur manakalah pihak Mesir bersama-sama Syria dan Jordan sehingga 500 buah pesawat. Walaupun Mesir mencapai kemenangan strategic, mereka dikalahkan akhirnya oleh Israel yang asalnya kehilangan sejumlah besar pesawat tempur tetapi diganti serta merta oleh sekutu mereka Peranchis dan Amerika Syarikat sendiri.

Menuju era 80an telah menyaksikan konflik antara dua negara yang mempunyai kekuatan ketenteraan dan kelengkapan perang yang setara, dimana Argentina dan Britain terlibat dalam Konflik Falklands yang sehingga kini menjadi rujukan utama sekolah-sekolah perang terutama oleh angkatan laut.

Falklands adalah kepulauan yang terletak jauh di selatan Lautan Atlantik, yang mana ia telah ditakluk secara mengejut oleh Argentina. Tindakan balas Britain pada waktu itu telah menyaksikan aturgerak armada angkatan laut negara tersebut dikerah untuk kembali menakluk kepulauan tersebut. Dalam pertempuran udara antara Royal Navy dan Fuerza Aerea Argentina, pihak Argentina menggunakan pesawat Mirage yang dilengkapi peluru berpandu anti kapal dan pesawat seperti A-4 Skyhawk yang dilengkapi bom tanpa panduan untuk mengasak armada gugusan tugas British serta menyerang konvoi armada tersebut.

Pertempuran udara juga turut berlangsung, dengan pesawat Mirage beraksi dan bertempur dengan pesawat Harrier dalam pertempuran yang pada awalnya dikatakan berat sebelah memandangkan ia melibatkan pesawat Mirage yang merupakan pesawat jet supersonic dan Harrier yang hanya berkelajuan subsonic tetapi mempunyai daya manuver yang lebih lincah kerana ia jenis pesawat VTOL (Vertical Take Off and Landing).

Pesawat angkatan udara Argentina yang berpangkalan dari tanah besar Amerika Selatan melancarkan pengeboman keatas kedudukan pasukan penakluk British yang cuba menguasai Falklands, dan ini telah menyebabkan tahap efektif pesawat-pesawat Argentina seperti A-4 Skyhawk, Mirage III, Dagger dan Canberra untuk mewujudkan zon rondaan udara dan memberikan bantuan rapat udara kepada pasukan sahabat berkurang.

Walaupun Port Stanley mempunyai pangkalan udara, ia tidak mampu mengendalikan pesawat jet kerana jarak landasan yang pendek. Memandangkan tiada pesawat jet Argentina yang ditempatkan di Stanley maka ia diserang bertalu-talu oleh angkatan udara British pada siang hari dan dibedil oleh kapal-kapal armada British pada malam harinya, namun ia tidak menyebabkan pangkalan udara Stanley ditutup sepenuhnya. Serangan udara oleh British keatas pangkalan udara tersebut disambut oleh sistem peluru berpandu anti pesawat Roland dan Tigercat bersama-sama meriam anti pesawat Oerlikon.

Kekangan jarak yang jauh antara tanah besar Argentina dengan Kepulauan Falklands sedikit sebanyak menjadi sebab kekalahan Argentina, namun ia tetap memberikan tamparan hebat keatas armada British yang mengalami jumlah kapal yang rosak dan karam akibat serangan udara dari pihak Argentina sewaktu operasi pendaratan di San Carlos.

Angkatan Laut British diserang oleh pesawat jet Argentina yang terbang rendah dengan persenjataan seperti bom tanpa panduan dan peluru berpandu anti kapal Exocet dan di San Carlos sahaja, Britain kehilangan 4 buah kapal perang dalam sela masa kurang seminggu – bermula dengan HMS Ardent pada 21 May, HMS Antelope pada 24 May dan Atlantic Conveyor pada 25 May yang turut memperlihatkan HMS Coventry juga musnah, sementara HMS Broadsword, HMS Argonaut dan HMS Brilliant mengalami kerosakan teruk.

Kebanyakan kapal perang yang mengalami kerosakan teruk tidak musnah sama sekali disebabkan bom yang digunakan dan dibawa pesawat Argentina dilepaskan terlalu awal untuk membolehkan fiusnya meletup namun ini tetap memberikan penangan yang teruk kepada angkatan laut Britain sewaktu pendaratan pasukan tentera di San Carlos.

Pertempuran di San Carlos ini menjadi rujukan sekolah perang berkenaan pertempuran udara dan angkatan laut serta menyerlahkan kelemahan dan betapa mudah kapal perang menjadi sasaran serangan udara tanpa payung perlindungan udara yang ekstensif dan menjadi pengajaran kepada kebanyakan angkatan laut yang kemudian meningkatkan keupayaan kapal perang dari segi sistem peluru berpandu anti pesawat, perlindungan pasif dan radar yang lebih berkemampuan dalam menghadapi ancaman pesawat tempur.

Perang Falklands boleh dikatakan konflik terakhir yang melibatkan dua kuasa ketenteraan yang seimbang, walaubagaimanapun  dan menuju era 90an kebanyakan konflik melibatkan penguasaan udara sepenuhnya seperti yang dapat dilihat dalam Perang Teluk Pertama dan Kedua.

Menuju akhir era 80an, Perang Iran-Iraq turut memperlihatkan evolusi pertempuran udara, dan penglibatan sistem peluru berpandu balisitik, senjata kimia dan pengeboman keatas Bandar-bandar kedua-dua negara secara ekstensif antara dua pihak bertelagah. Perang Iran-Iraq yang berlanjutan selama 7 tahun, bermula pada 22 September 1980 dan berakhir dengan gencatan senjata pada Ogos 1988.

Iraq yang memulakan perang keatas Iran dengan menakluk wilayah di sempadan kedua-dua negara tersebut, dengan serangan udara mengejut oleh Iraq keatas pangkalan-pangkalan udara Iran dan serangan udara ekstensif keatas Bandar Khoramshar yang dibedil bertalu-talu sepanjang hari 22 September 1980 itu serta kedudukan pertahanan angkatan bersenjata Iran. Serangan balas oleh Iran dilancarkan hari berikutnya dilaksanakan dan mensasarkan pangkalan udara di Kirkuk, Al-Rasheed, Nasiriya, Habbaniyah dan Tammuz, Shaiba, Kut, dan Umm Qasr selain lapangan terbang antarabangsa Baghdad dan Al-Muthanna.

Medan minyak dan loji penapisan minyak juga menjadi sasaran angkatan udara Iran yang mengerah 140 buah pesawat penggempur dan 60 buah pesawat pemintas disertai pesawat penangki dalam operasi yang dipanggil Kaman 99. Serangan balas Iran telah mengejutkan petinggi dan panglima perang Iraq dan mereka tidak menjangkakan Iran mampu melaksanakan serangan balas dan menyebabkan kemusnahan yang teruk. Serangan balas Iran telah menyebabkan Iraq mengalami kemerosotan kekuatan udara sehingga 55 peratus, dengan kebanyakan pangkalan udara tidak dapat beroperasi selama berbulan-bulan.

Perang Iran-Iraq juga menyaksikan buat pertama kalinya pertempuran udara antara helicopter penggempur kedua-dua negara, yang mana sewaktu kemaraan Iraq pada hari pertama konflik, helicopter Mi-25 angaktan bersenjata Iraq berhaapan dengan helicopter penggempur AH-1 Cobra yang dikendalikan Iran. Dalam pertempuran tersebut helicopter penggempur Iran melancarkan peluru berpandu TOW keatas helicopter Iraq dan memusnahkannya.

Selain pertempuran antara helicopter, Perang Iran-Iraq juga adalah satu-satunya perang yang menyaksikan kedua-dua belah pihak menggunakan peluru berpandu balistik keatas Bandar-bandar utama kedua-dua. Penggunaan peluru berpandu balistik yang ekstensif dan satu-satunya dalam peperangan moden setakat ini telah menyebabkan kemusnahan menyeluruh Bandar di Iran seperti Tehran, Tabriz, Isfahan dan Shiraz manakala di Iraq, Baghdad, Basra dan Kirkuk menjadi sasaran Iran. Peluru berpandu balisitk Iraq yang dibekalkan oleh Kesatuan Soviet terdiri dari jenis Scud dan dibalas oleh Iran dengan peluru berpandu jenis sama yang diperoleh dari Libya.

Selain serangan peluru berpandu balistik, serangan udara ekstensif dengan pesawat pengebom Tu-16 dan Tu-22 keatas kedudukan strategic oleh Iraq dengan menggunakan peluru berpandu juga dilaksanakan manakala pesawat seperti MiG-25 dan Su-22 menyerang sasaran pada jarak dekat selain melindungi pesawat pengebom strategic.

Fasa serangan udara dan serangan peluru berpandu balistik oleh kedua-dua negara yang dikenali Perang Bandar telah memperlihatkan kemusnahan infrastruktur awam dan kematian penduduk awam, dan pada Februari 1984 kepimpinan Iraq pada ketika itu mengarahkan serangan udara besar-besaran keatas 11 bandar utama di Iran dilancarkan dengan sejumlah besar kematian adalah disebabkan serangan peluru berpandu balistik dan turut menyaksikan serangan balas oleh Iran keatas Bandar utama di Iraq. Perang Bandar yang meliputi 5 fasa serangan keatas Bandar kedua dua negara ini adalah cubaan untuk melemahkan struktur ekonomi dan semangat lawan pihak bertelagah.

Selepas Perang Iran-Iraq, Iraq yang terlibat dalam perang Teluk Pertama dan Perang Teluk Kedua telah menjadi saksi kepada evolusi penguasaan dan pertempuran udara, dengan pengunaan ekstensif sistem peperangan elektronik,  pengunaan persenjataan pintar, pesawat halimunan, serangan udara terkoordinasi dan akhirnya pengenalan pengunaan dron. Perang Teluk Pertama adalah medan ujian strategi peperangan maklumat dan peperangan elektronik bagi membantu mencapai penguasaan udara total yang melibatkan semua cabang angkatan udara yang saling melengkapi dan penentuan sasaran yang lebih tepat dengan perkongsian maklumat yang saling berhubungan dengan sistem komunikasi satelit.

Pesawat amaran awal dan kawalan udara seperti E3 Sentry menjadi teras kumpulan tugas angkatan udara yang mana ia menjadi pusat pengumpulan maklumat pertempuran dan maklumat perisikan yang kemudiannya dikongsi dengan pesawat-pesawat penggempur, pesawat tempur dan pesawat pejuang yang terlibat dalam operasi tertentu. Ini dibantu pesawat sokongan seperti pesawat penangki KC-10 Extender yang menyediakan perkhidmatan pengisian bahan api diudara bagi memanjangkan lagi tempoh operasi pesawat tempur, serta pesawat E-6C JSTARS yang menyediakan maklumat hasil pemantauan isyarat elektronik, radar dan komunikasi mengenai pergerakan musuh serta memantau dan mengendalikan koordinasi angkatan di daratan yang terlibat dalam pertempuran bagi memberikan pasukan sahabat maklumat masa sebenar dalam satu-satu operasi.

Jaringan dan gabungan sebegini telah memberikan pukulan hebat keatas Iraq pada Perang Teluk Pertama yang mana mereka masih menggunakan taktik hasil ajaran Kesatuan Soviet yang lebih perlahan dan kurang menumpukan kepentingan pengumpulan maklumat dan data elektronik dan isyarat bagi membantu pasukan sahabat.

Dengan pantas angakatan udara Iraq ditewaskan oleh Amerika Syarikat dan sekutunya dan sekali lagi pada Perang Teluk Kedua yang mana Iraq tidak memberikan tentangan langsung di udara lantas membolehkan Amerika Syarikat menguasai sepenuhnya ruang udara Iraq untuk melaksanakan serangan udara, pengeboman jitu dan bantuan rapat udara kepada pasukan sahabat selain operasi-operasi udara lain.

Pengenalan pesawat dron pasca Perang Iraq dan Perang Afghanistan sebagai mata tombak dalam perang melawan keganasan juga telah merubah landskap pertempuran dan penguasaan udara era moden yang berlaku dalam jangka waktu kurang 50 tahun. Kini dron mulai menggantikan pesawat tempur dalam pelaksanaan misi sukar dan jauh didalam wilayah takluk musuh, menyerang sasaran yang dikehendaki dan pulang dengan selamat tanpa perlu mengorbankan pengendalinya yang mengendalikan pesawat dron tersebut ribuan batu nautika dari medan tempur.

Dron digunakan dengan meluas oleh Amerika Syarikat dalam misi ofensif di Afghanistan dan Pakistan yang mana ia digunakan sebagai penyerang untuk membunuh ketua kumpulan pengganas atau suspek pengganas yang dikenalpasti. Dron seperti MQ-1 Predator dan kemudian MQ-9 Reaper yang asalnya hanya bertujuan untuk melaksanakan misi pemantauan dan pengumpulan maklumat risikan kini dilengkapi persenjataan untuk membunuh sasaran yang dikehendaki. Perang Iraq dan Perang Afghanistan memperlihatkan MQ-1 Predator dan M1-9 Reaper menembak sebanyak 244 butir peluru berpandu sepanjang 2007 hingga 2008 keatas sasaran kumpulan pengganas, militan dan gerila.Pengunaan dron yang sama keatas kumpulan pengganas dan militant diluar Iraq juga dapat dilihat dengan penglibatan pesawat ini dalam membunuh pemimpin-pemimpin dan ahli kumpulan Al-Qaeda di Yemen dan Somalia serta keatas kebanyakan kawasan yang diduduki kumpulan tersebut di sempadan Pakistan dan Afghanistan.

Dron juga menjadi pelantar baharu untuk operasi pemantauan dan perisikan dan teknologi dron juga semakin mudah didapati dan penguasaan teknologi sebegini tidak lagi eksklusif kepada negara-negara kuasa besar semata-mata. Dari Pakistan hingga China, Russia ke Jerman, Indonesia, Singapura dan Malaysia, malahan kumpulan pembebasan Palestin seperti Briged Izzedine Al Qassam dan beberapa kumpulan pemisah di Syria juga mulai menggunakan dron untuk melaksanakan serangan keatas seteru masing-masing, dan tidak mengira negara kecil atau besar masing-masing berlumba-lumba untuk memperkembangkan lagi dan memperhalusi teknologi pembuatan dan pengendalian dron, dan sedikit sebanyak cuba menemukan lebih banyak kebarangkalian dan potensi pesawat dron ini.

Dimasa kini, pesawat tempur generasi kelima sudah mulai memasuki perkhidmatan kebanyakan negara maju, dengan Amerika Syarikat menjadi pelopor pesawat generasi 5 ini melalui pengoperasian pesawat tempur F/A-22 Raptor dan F-35 Lightning II yang mempunyai ciri-ciri yang lebih ampuh berbanding generasi pesawat sebelumnya. Keupayaan manuver super yang tinggi, sifat kerangka pesawat yang halimunan dari gelombang gema radar dan penderia-penderia optic, keupayaan “supercruise” serta kelengkapan penderia elektronik dan optic yang termaju menjadi penanda aras utama pesawat generasi kelima.

Tetapi monopoli pesawat halimunan generasi kelima ini kini telah dipecahkan yang mana Russia turut berkesperimentasi dengan generasi terbaharu pesawat sebegini melalui program PAK-FA yang dikendalikan oleh firma Sukhoi melalui pengenalan pesawat Sukhoi T-50 dan kemudian oleh China yang memperkenalkan pesawat Chengdu J-20 dan kemudian J-31 dalam masa kurang 10 tahun penyelidikan.

Selain Russia dan China, negara lain seperti Turki dan Jepun serta Korea Selatan juga turut mulai berjinak-jinak kearah pembangunan pesawat generasi kelima yang lebih andal dan lebih rendah kos pembuatannya bagi memenuhi keperluan pasaran negara dunia ketiga dengan masing-masing mempunyai program eksperimental untuk pesawat tersebut. Selari dengan itu, teknologi dron juga semakin pesat berkembang dan kini cubaan untuk membina drone yang jauh jangkauan jarak operasi dengan kemampuan beban persenjataan yang lebih besar dan mempunyai ciri-ciri halimunan juga sedang diteruskan.

Evolusi teknologi pesawat udara dan pertempuran udara yang berlaku kurang dari 100 tahun ini telah mengubah rupabentuk, rukun, strategi dan taktik peperangan moden dengan mendadak sekaligus turut mengubah sejarah peperangan dalam masa yang singkat.

Bermula dari kerangka kayu balsa yang dilentur dengan tangan dan kemudian keluli serta aluminium dan titanium, pesawat tempur telah berkembang dengan pesat dan lebih kompleks dan menggunakan bahan yang lebih tahan lasak tetapi ringan seperti gentian karbon dan kini dengan penemuan bahan yang menyerap gelombang radar dan menangkis pembebasan haba mendadak, ditambah dengan pengunaan sistem computer berkuasa tinggi yang mampu mencerna pelbagai input data maklumat dalam masa milisaat yang sangat membantu juruterbang dalam membuat keputusan sewaktu operasi , pesawat tempur telah menjadi satu asset yang sangat berharga.

Jika dahulu pesawat hanya berbekalkan senjata ringan dan seorang juruterbang, kini pelbagai jenis persenjataan moden yang dilengkapi panduan computer menguasai ruang udara masa depan. Peluru berpandu menjadi lebih pintar dan lebih andal, pesawat menjadi semakin pantas dan semakin berkemampuan daya manuvernya hasil kajian rekabentuk aerodinamik yang sangat ekstensif dan satu masa nanti, juruterbang hanyalah satu pekerjaan yang tinggal dalam teks-teks sejarah dan sistem computer berkuasa tinggi akan menggantikan manusia dalam pertempuran udara masa hadapan.


#Governmentshutdown – Mimpi Ngeri Ekonomi Negara Uncle Sam

Pada
Disember bulan lepas, warga Amerika menyaksikan berlakunya penutupan sesetengah
jabatan kerajaan oleh pentadbiran Rumah Putih berikutan pertelagahan belanjawan
antara Presiden Donald Trump dengan Kongres untuk membina tembok sempadan di
sempadan Amerika Syarikat-Mexico. Penutupan agensi-agensi kerajaan ini sudah
memasuki hari ke-22, lebih lama berbanding tempoh penutupan sama yang berlaku
semasa era Bill Clinton antara 1995 hingga 1996. Dan impak dari pertelagahan
ini perlahan-lahan dirasai di seluruh negara.

Impak ekonomi

Dari
segi ekonomi, buat masa ini ia tidaklah memberi kesan teruk berbanding tempoh
penutupan sama pada tahun 2013. Ini kerana pada tahun 2013, kerajaan mengalami
kerugian sebanyak $20 bilion akibat penutupan selama 16 hari. Menurut Joel
Prakken, ketua pakar ekonomi Amerika di IHS Markit, selagi mana penutupan ini
bersifat sementara, impak ke atas ekonomi negara Uncle Sam itu bersifat kecil
sahaja.

Namun,
pertelingkahan ini mengakibatkan banyak jabatan kerajaan ditutup termasuk Jabatan
Negara dan Jabatan Keselamatan Dalam Negeri. Dan akibat penutupan ini, 800,000
pekerja persekutuan tidak akan mendapat gaji pertama mereka minggu ini. Selain
pekerja persekutuan, kontraktor-kontraktor yang ada kontrak dengan kerajaan
persekutuan juga akan terjejas. Ada yang sudah terkesan sehingga tidak dapat
membayar bil-bil bulanan mereka. Ada juga yang langsung tidak terkesan
berikutan pendapatan yang diterima sebelum ini dapat menampung kehidupan mereka
dengan syarat penutupan ini bersifat sementara. Buat masa ini, kebanyakan yang
terasa berada di kawasan tumpuan pekerja persekutuan seperti Washington DC di
mana berdasarkan analisis Moody’s memberi kesan kepada satu daripada enam
bentuk pekerjaan.

Tidak
seperti tempoh penutupan sebelum ini, ia tidak membabitkan sebahagian besar
jentera kerajaan dengan bil hanya mencecah 25% daripada belanjawan Kongres yang
disalurkan untuk perbelanjaan kerajaan. Dan dengan separuh daripada staf yang
bekerja tanpa gaji masih bekerja, ia sekurang-kurangnya mengurangkan gangguan
dari tersebar luas. Walaupun penutupan ini turut memberi kesan kepada
taman-taman negara di mana kebanyakan taman ditutup, pelancong-pelancong masih
boleh berbelanja di tempat lain sekaligus mengurangkan kesan gangguan ekonomi.

Tetapi
sekiranya ia dibiarkan berterusan, penangguhan bayaran gaji dan kehilangan cek
akan memberi kesan kepada kehidupan warga Amerika. Pada Jumaat lepas, agensi
penarafan S&P memberi amaran kos penutupan akan menyebabkan kerajaan
mengalami kerugian sebanyak $3.6 bilion dan jumlah tersebut akan bertambah
sebanyak dua kali ganda, melebihi kos pembinaan dinding sempadan yang berjumlah
$4.5 bilion. Sektor perniagaan pula memberi amaran mereka akan kehilangan
data-data ekonomi tertentu terutama data jualan runcit yang pasti akan
menyukarkan mereka menentukan hala tuju ekonomi Amerika untuk bulan-bulan
seterusnya. Ini diakui sendiri Pengerusi Rizab Persekutuan Jerome Powell yang
melihat tempoh penutupan yang berpanjangan akan memberi kesan buruk kepada
pertumbuhan ekonomi negara.

Impak penutupan agensi-agensi
kerajaan

1.
Laman-laman sesawang kerajaan tidak dilindungi kerana sijil-sijil keselamatan
yang berperanan sebagai pelindung laman-laman ini sudah luput tarikhnya.
Menurut laman sesawang perkhidmatan internet Netcraft, lebih 80 laman sesawang
yang menggunakan .gov sudah luput tarikh sijil keselamatannya. Antara laman
sesawang yang terjejas ialah Jabatan Keadilan, Mahkamah Rayuan dan Agensi
Aeronautik dan Angkasa Kebangsaan (NASA).

2.
Pekerja-pekerja persekutuan yang terjejas mula menjual aset mereka di
laman-laman sesawang jualan atau bekerja sambilan bagi membolehkan mereka
mendapat wang segera untuk melunaskan bil-bil bulanan.

3.
Terima kasih kepada penutupan agensi-agensi kerajaan, ia memberi kesan kepada
keupayaan Pentadbiran Dadah dan Makanan (FDA) untuk memeriksa kualiti makanan
terutama makanan berisiko seperti keju dan makanan laut.

4.
Bilangan pegawai keselamatan dan pengawal trafik udara menurun selepas tempoh
penutupan berlaku dengan pengawal trafik bergelut untuk mengawal trafik 43,000
penerbangan setiap hari.

5.
Renjer-renjer taman bergelut mengawal situasi di taman-taman negara terutama
membabitkan situasi kecemasan. Perkara sama turut menimpa staf-staf yang
bergelut menyelenggara taman-taman untuk terus beroperasi.

6.
Gangguan kepada persiapan Pentadbiran Atmosfera dan Laut Kebangsaan (NOAA)
untuk musim ribut taufan.

7.
Negeri-negeri terpaksa mengeluarkan wang sendiri untuk menyelenggara monumen
dan mercu tanda negeri yang seharusnya dibiayai kerajaan persekutuan.
Contohnya, negeri New York terpaksa berbelanja $65,000 setiap hari untuk
memastikan Statue of Liberty kekal bersih dan dibuka kepada pelancong.

8.
Bandar-bandar kecil yang menjadi tumpuan kakitangan persekutuan terpaksa
memendekkan waktu operasi atau menutup terus perniagaan mereka.

9.
Gangguan pada kerja-kerja saintifik terutama yang memerlukan dana seperti kerja
penyelenggaraan teleskop Hubble.

10.
Penutupan kebanyakan cawangan Muzium Smithsonian kecuali Bangunan Capitol.

11.
Gangguan kepada program-program penting orang asli Amerika termasuk kesihatan
dan makanan.

12.
Gangguan kepada program pembiayaan dan pinjaman golongan tani yang terkesan
dengan perang dagang Washington dengan China.

Ketika
ini, Kongres dan Senat meluluskan satu undang-undang bagi memastikan semua
kakitangan kerajaan persekutuan yang terkesan mendapat bayaran segera selepas
tempoh penutupan ini berakhir. Dan Trump bersedia menandatangani undang-undang
itu bagi membolehkan dana disalurkan secepat mungkin. Bagaimanapun, ia hanyalah
sedikit saguhati jika dibandingkan tekanan yang dihadapi kakitangan kerajaan
yang tidak tahu berapa lama tempoh penutupan ini akan berterusan. Jika Trump
merasakan tekanan ini akan mendorong Kongres mengubah pendirian berkenaan idea
dindingnya, maka beliau salah kerana Speaker Kongres Nancy Pelosi sudah
menyatakan pendirian menolak idea berkenaan. Justeru, tidak mustahil bagi
presiden Amerika itu menggunakan kuasa kecemasan untuk meluluskan belanjawan
dinding tetapi ia sudah pasti akan menimbulkan reaksi tidak popular dalam
kalangan penyokongnya sendiri termasuk menantunya Jared Kushner.

Mengapa idea tembok Trump satu
cadangan mengarut

1.
Halangan muka bumi terutama gunung-ganang, gurun dan haluan sungai. Jika idea
tersebut diteruskan, ia akan mencetuskan perbalahan undang-undang membabitkan
perjanjian Amerika-Mexico berkenaan Rio Grande yang dimeterai pada tahun 1889
dan gangguan terhadap penduduk yang menetap di kawasan sempadan kedua-dua belah
negara.

2.
Gangguan kepada kelestarian ekosistem yang wujud di kawasan sempadan terutama
membabitkan hidupan liar. Selain itu, ia akan menjejaskan usaha pemeliharaan
dan pemuliharaan alam yang dijalankan membabitkan kedua-dua negara dan
menjejaskan bilangan pelancong yang bertumpu ke kawasan berkenaan terutama
Taman Negara Big Bend.

3.
Bil pembinaan dan penyelenggaraan yang melampau antara $12-15 bilion (Mitch
McConnell), $21.6-25 bilion (Jabatan Keselamatan Dalam Negeri) dan $70 bilion
untuk kos pembinaan dengan $150 juta untuk kos selenggara (Demokrat).

4.
Gangguan logistik yang perlu dihadapi mana-mana pembina yang ‘bertuah’
sekiranya dianugerahkan kontrak membina tembok pada skala yang besar. Dan
selepas siap, ia akan menjadi satu cabaran logistik bagi pihak berkuasa untuk
meronda dan menyelenggara tembok berkenaan.

5.
Isu tanah membabitkan pemilik-pemilik ladang dan puak-puak orang asli Amerika.

6.
Gangguan kepada kegiatan ekonomi bandar-bandar sempadan kedua-dua negara
terutama dari segi pengangkutan dan perindustrian. Jika wujud gangguan pada
kawasan-kawasan ini, lebih empat juta warga Amerika akan menganggur. Kos
operasi juga pasti akan bertambah memandangkan kos operasi di Mexico jauh lebih
murah berbanding di Amerika.

SUMBER

1.
BBC. (2018). US partial government shutdown becomes longest on record. https://www.bbc.com/news/world-us-canada-46848435

2. BBC. (2018). #ShutdownStories: The impact of
the government shutdown. https://www.bbc.com/news/world-us-canada-46739180

3. BBC. (2018). US government
shutdown leaves websites insecure. https://www.bbc.com/news/technology-46836905

4. Rodgers, Lucy dan Stylianou,
Nassos. (2017). BBC. 6 things that could topple Donald Trump’s border wall. https://www.bbc.co.uk/news/resources/idt-d60acebe-2076-4bab-90b4-0e9a5f62ab12

5. Sherman, Natalia. (2018). BBC.
How much has the shutdown hit the US economy? https://www.bbc.com/news/business-46815847


Penggera Keranda: Ikhtiar Menyelamatkan ‘Arwah’ Yang Masih Hidup Dari Kubur

Biasanya kita selalu mendengar cerita mitos tentang ma.yat yang tak diterima bumi, lebih-lebih lagi apabila berbicara tentang seorang tokoh kemerdekaan negara Turki yang popular itu. Tetapi sejarah menunjukkan bahawa masalah taphophobia, atau perasaan yang takut kepada suasana diku.burkan hidup-hidup yang dialami seseorang sebenarnya lebih membawa manfaat walaupun rasa ketakutan itu juga berpunca dari satu imaginasi hinggalah kejadian yang sebenar.

Seawal abad ke-14, terdapat kisah tentang orang-orang tertentu yang diku.burkan ketika masih hidup kerana disangkakan telah meninggal dunia. Terdapat satu kisah (sumbernya tidak jelas) di mana ketika ku.burnya dibuka, ma.yat ahli falsafah John Duns Scotus dari Abad Pertengahan Tinggi dilaporkan berada di luar kerandanya dengan tangannya berada dalam posisi mencakar dalam cara yang menunjukkan bahawa dia pernah cuba membebaskan dirinya.

Pada abad ke-17 di England, satu dokumentasi dibuat tentang seorang wanita bernama Alice Blunden yang dikeb.umikan hidup-hidup. Dipendekkan cerita, dia sebenarnya pen.gsan setelah tersedut teh bunga po.pi dalam kandungan tinggi tetapi doktor yang memeriksanya telah mengisytiharkan kema.t.iannya. (teh yang terbuat dari biji biji kering dan tidak dicuci akan mengandungi mo.rf.in dan k.odein, yang merupakan ubat pelali.)

Jadi, keluarganya segera mengatur urusan pengeb.umiannya, tetapi dua hari selepas dia diku.burkan di dalam tanah, kanak-kanak yang sedang bermain berhampiran ku.burnya terdengar suara jeritan. Guru sekolah mereka pergi untuk memeriksa ku.bur itu dan mendapati bahawa Blunden masih lagi hidup, tetapi usaha menyelamatkannya perlu memakan masa lebih satu hari lagi untuk menggali.

Blunden hampir ma.ti dan tidak sedarkan diri semula hingga dia dikembalikan ke ku.burnya semula, mengingatkan peristiwa sebelum itu (Blunden menjerit di dalam ku.bur), atas dasar kemungkinan ia terjadi sekali lagi, seorang pengawal ditempatkan untuk berjaga sebelum meninggalkan posnya. Keesokan paginya, dia ditemui benar-benar ma.ti, tetapi hanya setelah bergelut untuk membebaskan dirinya sekali lagi.

Ini menunjukkan kemajuan perubatan moden sama sekali tidak menghalang kisah diku.burkan hidup-hidup turut berlaku pada zaman moden.

Seorang wanita bernama Fagilyu Mukhametzyanov dari Kazan di Rusia rebah di dalam rumahnya berikutan se.rang.an jantung pada tahun 2011, kemudian dia diisytiharkan telah meninggal dunia.

Beberapa hari kemudian, semasa dia terbaring di dalam keranda di hari pengeb.umiannya sendiri, dia tiba-tiba bangun dan melihat ada orang ramai di sekelilingnya sedang bersedih dan berdoa untuknya, terkejut dengan apa yang terjadi, dia mula berteriak sebelum dikejarkan kembali ke hospital.

Fagilyu telah hidup selama 12 minit tambahan melalui rawatan intensif sebelum mat.i sekali lagi tetapi untuk selama-lamanya. Punca kemat.ian?  Kegagalan jantung akibat terkejut apabila mendapati orang sedang berkabung untuknya.

Walter Williams dari Mississippi diisytiharkan meninggal dunia pada 26 Februari 2014. Seperti yang dilaporkan oleh CNN, dokumen yang diperlukan telah disiapkan, jen.aza.hnya dimasukkan ke dalam beg maya.t, dan dibawa ke bilik pengurusan ma.yat. Apabila dibawa ke bilik pengurusan, kakinya mula bergerak. Kemudian, kakitangan ko.roner menyedari dia bernafas perlahan-lahan.

Williams masih hidup. Namun, ternyata Tuhan telah menangguhkan kemat.iannya untuk jangka waktu yang singkat sahaja. Sekitar dua minggu lebih kemudian, dia akhirnya benar-benar meninggal dunia.

Pada abad ke-19, seorang penulis dan pengkritik sastera bernama Edgar Allen Poe memanfaatkan ketakutan manusia dalam karyanya, dan rasa ketakutan diku.burkan hidup-hidup adalah salah satu darinya. Dalam “Premature Buri.al”, sebuah cerpen yang pertama kali diterbitkan pada tahun 1844, pencerita menggambarkan perjuangannya menghadapi perkara-perkara seperti “sera.ngan gang.guan tunggal yang telah dipersetujui oleh doktor untuk disebut sebagai katalepsi,”

Ia merupakan satu keadaan sebenar dalam perubatan yang dicirikan oleh keadaan seperti mengalami rasa kemat.ian pada badan yang menyebabkan adakalanya berlaku kesilapan diagnosis terhadap status kema.ti.an seseorang.

Cerita ini memfokuskan kepada ketakutan pencerita akan dikebu.mikan hidup-hidup dan tindakan yang dilakukannya untuk mencegahnya. Dia meminta rakan-rakannya berjanji agar mereka tidak akan mengu.burkan dia sebelum benar-benar disahkan m.ati, ku.bur harus berada di dalam kawasan rumahnya, dan ku.burnya harus dilengkapi dengan sejenis peralatan khas yang membolehkan dia memberi isyarat meminta pertolongan sekiranya dia tanpa sengaja telah dikeb.umikan hidup-hidup.

Poe menerangkan bagaimana pencerita membayangkan rekaan model ku.bur:

“Tekanan sekecil apa pun pada tuas panjang yang memanjang jauh ke dalam ku.bur akan menyebabkan portal besi terbang kembali.  Terdapat akses bebas untuk ruang udara dan cahaya, dan ruang yang boleh menempatkan makanan dan air dengan mudah, dalam jarak yang boleh mencapai keranda yang dikhaskan untuk pengeb.umian saya. Keranda ini dilapisi dengan kain empuk dan lembut, dan dilengkapi dengan penutup berdasarkan prinsip pintu peti besi, dengan spring tambahan yang dibuat untuk pergerakan tubuh yang sekurang-kurangnya cukup untuk bergerak secara bebas. Selain semua ini, ada tiang kecil ditempatkan di atas ku.bur yang digantung padanya sebuah loceng besar diikat dengan tali yang disambungkan dari tiang ke dalam ku.bur melalui lubang di keranda, dan akan diikat pada salah satu jari saya.”

Langkah Berjaga-jaga Untuk Orang Yang Dianggap Telah “M.ati”

Tidak pasti adakah Poe telah memberikan ilham untuk inovasi atau adakah dia hanya memanfaatkan ketakutan pada masa itu untuk karyanya, tetapi rasa ketakutan ini menghasilkan penemuan salah satu inovasi yang menyera.mkan, iaitu loceng penggera keranda. Terdapat beberapa penemuan pada abad ke-19, yang boleh membantu seseorang yang dikub.urkan hidup-hidup untuk melepaskan diri, bernafas dan memberikan isyarat untuk meminta pertolongan.

Maklumat-maklumat berikut adalah data yang diperoleh dari Pejabat Hakcipta dan Paten Amerika Syarikat.

Paten No. 81,437 diberikan kepada Franz Vester pada 25 Ogos 1868 untuk “Peningkatan Kes Pengeb.umian”

Ku.bur dilengkapi dengan sejumlah ciri-ciri khas termasuklah akses saluran udara (F), tangga (H) dan loceng (I) agar jika seseorang yang bangun dari ‘tidur’ dapat menyelamatkan dirinya sendiri. Jika terlalu lemah untuk menaiki tangga, dia boleh membunyikan loceng penggera dan memberikan isyarat yang bermaksud untuk meminta pertolongan, dan dengan demikian boleh menyelamatkan dirinya dari ma.ut sebelum aja.l kerana dikub.urkan hidup-hidup. Begitulah jika diringkaskan deskripsi paten ini.

Paten No. 268,693 diberikan pada 5 Disember 1882 kepada John Krichbaum untuk “Peranti untuk Menunjukkan Orang yang Diku.burkan Bernyawa”

Peranti ini mempunyai kedua-dua cara untuk menunjukkan pergerakan dan juga cara untuk memasukkan udara segar ke dalam keranda. Pendedahan paten menyatakan bahawa “Akan terlihat jika orang yang dikeb.umikan masih hidup, tangannya akan bergerak memutar paip bercabang (B) yang ditempatkan di atas atau dekat tangannya.”  Skala yang ditanda di sisi atas (E) menunjukkan pergerakan (T), dan udara akan turun secara pasif melalui paip. Setelah masa yang mencukupi telah berlalu untuk mengesahkan bahawa orang itu benar-benar telah m.ati, peranti tersebut boleh dikeluarkan.

Paten No. 329,495 diberikan pada 3 November 1885 kepada Charles Sieler dan Fredrerick Borntraeger untuk “Peti Pengeb.umian”

Penemuan ini memberikan penambahbaikan komponen penting untuk penemuan kes sebelumnya. Dalam kes ini, gerakan badan akan memicu roda kipas yang digerakkan mengikut arah jam (Rajah 6), ia akan memaksa udara segar masuk ke dalam keranda dan bukannya melalui paip udara pasif. Peranti ini juga dilengkapi penggera berkuasa bateri (M). Menurut paten ini, “Apabila tangan digerakkan, bahagian wayar yang terdedah akan bersentuhan dengan badan, melengkapkan sambungan litar antara penggera dan tanah ke badan di dalam keranda,” penggera akan berbunyi.

Terdapat juga batang berspring (I) yang akan menaikkan bulu atau isyarat lain. Selain itu, tiub (E) diposisikan di atas permukaan wajah orang yang diku.burkan agar lampu dapat dimasukkan ke dalam tiub dan seseorang yang menjenguk ke bawah tiub boleh melihat wajah ma.y.at di dalam keranda.

Penemuan Yang Memberi Keselesaan kepada Orang Hidup

Oleh kerana teknokogi perubatan telah berkembang maju, maka teknologi kini sudah boleh mengesahkan dengan hampir tepat status kem.at.ian seseorang. Doktor boleh menghubungkan badan dengan mesin yang memerhatikan kadar degupan jantung, gelombang otak dan pernafasan.

Tetapi walaupun penggunaan loceng penggera keranda sudah lama berlalu, terdapat beberapa inovasi pada abad ke-21 yang agak menarik berkaitan dengan ku.bur, tetapi ia lebih berbentuk menjaga keselamatan ku.bur agar tidak merunsingkan kepala orang yang masih hidup.

Paten No. 7,765,656 diberikan pada 3 Ogos 2010 kepada Jeff Dannenberg untuk “Alat Komunikasi Audio Pasca Pengeban dalam Keranda”

Dalam kes ini, keranda memiliki sistem pesanan audio (20) yang mengandungi fail-fail audio dan muzik yang dimainkan secara automatik mengikut jadual yang diprogramkan, sehingga memungkinkan orang hidup ‘boleh berkomunikasi’ dengan si m.at.i. Sistem ini juga boleh mengemas kini fail yang dirakam secara tanpa wayar, memberikan anggota keluarga yang masih hidup kemampuan untuk mengemas kini, menyemak dan menyunting fail audio tersimpan yang diprogramkan setelah pengeb.uman.

Paten No. 9,226,059 diberikan pada 29 Disember 2015 kepada John Knight untuk “Sistem Muzik Keabadian”

Sistem ini terdiri daripada pemain muzik digital bertenaga solar, yang membolehkan orang yang hidup dan juga yang telah meninggal dunia dihiburkan dengan muzik atau pesanan yang dirakam. Terdapat pembesar suara di dalam keranda dan lubang kabel ‘earphone’ pada batu nisan.

Paten No. 5,353,609 diberikan pada 11 Oktober 1994 kepada Ruby Hall untuk “Alat Penjaga Perhiasan Keranda”

R.omp.akan ku.bur diakui sebagai salah satu masalah pada Zaman Dinasti Awal di Mesir (sekitar 3150 – sekitar tahun 2613 SM), lalu mendorong langkah-langkah untuk melindungi jen.aza.h dan barang-barang berharga mereka mula diambil sejak zaman pemerintahan para Firaun di Mesir. Sebilangan besar ku.bur ini akan dilengkapi dengan alat pencegah dan kawalan keselamatan.

Walau bagaimanapun, penemuan yang dipatenkan pada tahun 1994 ini adalah tahap terkini dalam melindungi barang berharga si m.at.i. Alat itu melekatkan perhiasan yang dipakai si m.at.i ke sistem penggera yang juga dipasang pada keranda.

Sesiapa saja pastinya akan merasa takut jika tinggal keseorangan di dalam liang lah.ad yang sempit, gelap dan sunyi, dalam keadaan hidup-hidup, apatah lagi jika sudah m.at.i. Tetapi penulis tertanya-tanya, jika sebegitu rupa tahapnya rasa ketakutan diku.burkan hidup-hidup, apa agaknya watak di dalam karya cerpen Poe di atas fikirkan tentang alam selepas kema.t.ian?

Walau bagaimanapun sebagai orang Islam, kita haruslah merasa redha bahawa hakikatnya nanti kita semua akan kembali ke alam yang kekal abadi dan tanah ku.bur itulah akan menjadi rumah terakhir jas.ad kita nanti, sama ada ia akan menjadi luas, terang, selesa, dan dingin, atau gelap, sempit lagi sunyi dan mena.kutkan, semuanya bergantung kepada amalan kita semasa hidup di atas dunia ini.

RUJUKAN:

Tarazano, Lawrence. (2018). U.S. Patent and Trademark Office.


Bila Muslim Jadi Hero Dekat Hollywood

Bagi
peminat filem-filem Hollywood, pasti sudah masak dengan stereotaip yang
dimainkan Hollywood terhadap etnik atau kerakyatan tertentu. Tak sah bagi
peminat filem aksi thriller terutama berkaitan perisikan, watak antagonisnya
merupakan orang Rusia. Perkara sama turut terpakai kepada watak dari Jerman
berikutan dipengaruhi stereotaip Perang Dunia Kedua dan Nazisme. Tetapi satu
stereotaip yang mencetuskan rasa kurang senang ramai pihak ialah stereotaip
Hollywood yang menganggap orang Islam sebagai pengganas.

Sebelum serangan 11 September lagi, kelompok Muslim terutama Arab Muslim sentiasa digambarkan dalam siri televisyen dan filem sebagai hartawan minyak yang gila seks, perempuan eksotik yang terlalu menurut, pembenci wanita dan tentu sekali sebagai pengganas. Serangan 11 September dan kempen perang keganasan yang dilancarkan pentadbiran Presiden George W. Bush dilihat memburukkan lagi persepsi bahawa kelompok Muslim tidak seharusnya boleh dipercayai dan dipandang negatif. Ini dikukuhkan dengan pengenalan watak pengganas seperti Syed Ali, Habib Marwan, Abu Fayed, Samir Mehran, Margot al-Harazi dan Jadalla Khalid (semua merupakan antagonis siri televisyen 24). Ironinya, kebanyakan jenayah keganasan yang berlaku di Amerika Syarikat sejak 15 tahun lepas dilakukan oleh pelampau berhaluan kanan dan gerakan kulit putih.

Tetapi impak paling besar terhadap persepsi ini datangnya dari siri televisyen Showtime, Homeland. Homeland yang mula ditayangkan pada tahun 2011 menampilkan Claire Danes sebagai Carrie Matheson berdasarkan siri televisyen Israel, Prisoners of War dianggap siri yang paling banyak mencetuskan prejudis terhadap orang Islam di mana mereka dianggap sebagai bahaya tersembunyi kepada Amerika. Walaupun siri ini sudah memenangi pelbagai anugerah termasuk Anugerah Primetime Emmy dan Golden Globe serta menjadi sebahagian daripada fenomena budaya pop, ia langsung tidak mengambil kira soal demografi Muslim seperti nama watak diberi nama Parsi, Islamabad digambarkan sebagai tempat jin bertendang dan tidak aman serta adegan yang tidak mengambil kira sensitiviti komuniti berkenaan.

Gambaran negatif sebegini dilihat sebagai satu peluang bagi kumpulan pengganas untuk merekrut Muslim yang lemah iman mereka untuk menjadi sebahagian daripada perjuangan mereka, satu taktik yang dieksploitasi oleh al-Qaeda dan Daish. Selain itu, gambaran negatif sebegini rupa juga turut menyemarakkan lagi prejudis melampau terhadap orang Islam dan berpotensi mengakibatkan tragedi-tragedi yang menyedihkan. Atas sebab itulah, gambaran sebenar perwatakan orang Islam dalam bentuk fiksyen bukan sekadar mempengaruhi cara orang luar memandang Muslim tetapi cara Muslim memandang diri mereka.

Atas sebab itulah, perkara ini dibangkitkan oleh pelakon Muslim terkenal, Riz Ahmed semasa diberi peluang berucap di Parlimen Britain pada tahun 2017. Ahmed yang dikenali menerusi watak Aaron Kaloor (Jason Bourne), Bodhi Rook (Rogue One) dan Carlton Drake (Venom) memberi amaran kekurangan kepelbagaian pelakon yang membawa watak orang Islam yang positif di kaca televisyen boleh menyebabkan orang Islam terdedah kepada propaganda ekstremis. Ini kerana tanpa sebarang cubaan untuk melawan semula propaganda ekstremis seperti Daish, mereka menganggap pengganas-pengganas ini sebagai hero yang layak dipuja. Ahmed juga menyifatkan kelompok Muslim mahu ada wakil dalam bentuk fiksyen dan bila itu tidak berlaku, ia merupakan satu kegagalan yang menyedihkannya.

Dengan
Homeland memasuki musim terakhir tidak lama lagi, pasti ramai menghela nafas
lega sambil berkata dalam hati, “Pergi mampus, Homeland!” Kritikan keras dari
komuniti umat Islam berkenaan isu ini memberi kesedaran kepada produksi siri
televisyen dan filem untuk mengubah persepsi negatif yang melanda mereka dan
menunjukkan kepelbagaian yang wujud dalam kalangan rakyat Amerika amnya.

Satu
siri yang mula-mula melakukannya ialah francais siri televisyen NCIS. NCIS yang
diperkenalkan sebagai pecahan dari siri televisyen JAG pada tahun 2003 mendapat
kecaman ramai seperti 24 kerana suka menonjolkan orang Islam sebagai pengganas.
Antara watak yang menunjukkan persepsi negatif sebegini ialah Ari Haswari
(Rudolf Martin) dan pengganas-pengganas yang ditampilkan dalam pecahan NCIS,
NCIS: Los Angeles. Bagaimanapun, produksi siri berkenaan berusaha mengubah
semua ini dengan memperkenalkan watak orang Islam yang positif tetapi masih
bercirikan Amerika seperti Leftenan Komander Aaban El Sayed (Corey Reynolds)
dan Qasim Naasir (Rafi Silver).

Sementara NCIS: Los Angeles pula memperkenalkan protagonisnya Sam Hanna (LL Cool J) sebagai seorang Muslim sekaligus menjadikannya watak utama beragama Islam pertama dalam siri televisyen Amerika. Pelbagai petunjuk yang menunjukkan dirinya seorang Muslim sepanjang siri berkenaan tetapi ia disahkan dalam musim kesembilan siri berkenaan menerusi episod The Silo. Musim kesepuluh NCIS: Los Angeles turut memperkenalkan ejen NCIS Fatima Namazi (Medallion Rahimi) sebagai ejen berhijab tetapi mempunyai selera yang sofistikated bersesuaian dengan latar belakangnya yang berasal dari Beverly Hills menerusi episod Smokescreen. Selain NCIS, S.W.A.T dan Blindspot turut melakukan perkara sama bagi menunjukkan kepelbagaian anggota dari komuniti berbeza yang menganggotai pasukan beruniform.

Tatkala Homeland menunjukkan imej buruk mualaf menerusi watak Nicholas Brody (Damien Lewis), berbeza pula dengan siri Amazon, Jack Ryan yang menampilkan John Krasinski sebagai protagonis Jack Ryan. Siri ini menampilkan ketua Ryan, James Greer (Wendell Pierce) ialah seorang mualaf dan memegang jawatan tinggi dalam dunia perisikan. Musim pertama siri tersebut menyaksikan Greer menegur sikap seorang pegawai Perancis yang mempunyai persepsi Islamophobia. Dengan meletakkan watak Muslim dalam kedudukan sebagai ketua dan mempunyai semangat patriotik, ia menunjukkan Muslim bukan sekadar boleh mengaitkan diri mereka dengan nilai-nilai Amerika malah menunjukkan kesanggupan mereka berkorban demi negara. Siri yang mendapat sentuhan Carlton Cuse (Lost) dan Graham Roland (Fringe) menunjukkan bahawa orang Islam yang mengamalkan cara kehidupan yang aman dan positif merupakan satu norma di negara berkenaan, sesuatu yang sama sekali berbeza dengan Homeland yang mengeksploitasi watak Muslimnya atas nama pengembangan cerita tanpa menjustifikasikan sebab kepada penonton.

Selain siri televisyen thriller, siri komedi turut membantu memperkenalkan sisi positif Muslim di Amerika. Satu siri yang mendapat sambutan ramai ialah sitkom Ramy yang menampilkan pelawak Mesir-Amerika, Ramy Youssef sebagai watak utama. Sitkom ini berkisar dilema seorang lelaki Muslim berkenaan agama dan gaya hidupnya mendapat sambutan hangat di sana sehingga diperbaharui oleh Hulu untuk musim kedua. Menurut Sue Obeidi, Pengarah Biro Hollywood untuk Majlis Perhubungan Awam Muslim Amerika (MPAC), buat masa ini ia masih lagi satu perjalanan jauh untuk menormalisasikan sisi positif Muslim dalam bentuk fiksyen. Namun, perkara ini dijangka berubah dengan penglibatan lebih ramai pelakon, penulis dan penerbit Muslim. Tambah Obeidi, mereka mahukan komuniti Islam diwakili dalam bentuk fiksyen tetapi biarlah ia diwakili secara adil dan semulajadi.

Untuk melihat sejauh mana watak Muslim diperlihatkan dalam bentuk fiksyen, satu ujian berorientasikan Ujian Bechdel turut diperkenalkan iaitu Ujian Riz (sempena ucapan Ahmed di Parlimen Britain). Ujian ini dicipta oleh Shaf Choudry dan Sadia Habib di mana ia menguji perwatakan Muslim yang ditonjolkan dalam bentuk fiksyen itu bersifat positif atau sebaliknya. Pasukan ini akan menilai bentuk percakapan watak berkenaan, apakah dianya mangsa keganasan atau pengganas, dianggap pemarah, tidak bertamadun dan sebagai ancaman kepada Barat serta apakah watak tersebut bersifat seksis. Jika watak Muslim yang ditonjolkan memenuhi salah satu ciri yang dinyatakan, bermakna watak tersebut memberi imej negatif kepada umat Islam. Ini merupakan satu lagi bentuk kesedaran komuniti Muslim yang mahukan mana-mana watak mewakili umat Islam sebagai sumber inspirasi kepada semua termasuk umat Islam amnya.

RUJUKAN:

Zaheer,
Mohammad. (2019). How Muslims become the good guys on televisyen. BBC. http://www.bbc.com/culture/story/20190620-how-muslims-became-the-good-guys-on-tv


Serangan Sotong Gergasi Dalam Sejarah

Jika sebelum ini saya telah berkongsi mengenai sotong gergasi, kali ini pula saya ingin berkongsi serangan sotong gergasi pada suatu ketika dahulu.

Serangan pertama pada tahun 1874, sebuah kapal layar sepanjang 150 kaki yang dinamakan Pearl telah diserang oleh seekor sotong gergasi. Kapal kedua iaitu steamer Strathowen, menjadi saksi kapal Pearl tenggelam ke dasar. Salah seorang saksi telah memberi keterangan kepada pihak berkuasa. Beliau menyatakan sesuatu telah menyerang kapal Pearl dan dia dapat melihat dengan jelas kapal tersebut tenggelam. Beliau juga turut menyatakan tiang pada kapal tersebut mula berlanggaran semasa sendiri umpama sebatang pokok dipatah dua dan dengan perlahan ia seperti ditarik ke dalam laut. Beliau juga memberitahu tiang utama yang mengibarkan bendera telah diterbalikan begitu sahaja.

Kapten James Floyd juga turut menggambarkan serangan tersebut, “sesuatu telah naik ke permukaan secara perlahan dari laut sekitar 2 kilometer dari kawasan perlabuhan dan mula mengembang dan hanya berada disitu tanpa bergerak ke tempat lain. Belakang benda itu seperti seekor ikan paus yang sangat besar tetapi warnanya agak perang. Malah, pada jarak yang kami lihat, ianya lebih panjang daripada kapal kami.”

Serangan kedua pada tahun 1930, kapal diraja Norwegian Navy iaitu Brunswick telah diserang oleh seekor sotong gergasi sekurang-kurangnya 3 kali. Sotong gergasi tersebut menarik kapal mereka sehingga berlanggar dengan kapal yang lain dan kemudiannya sesungut mereka mula melilit badan kapal mereka. Akibat sesungut ia tidak dapat mencengkam badan kapal, ia telah terlepas lalu jatuh ke bahagian kipas kapal.

Ketika perang dunia kedua iaitu tahun 1941, salah seorang askar yang terselamat dari kapal Britinia yang telah ditenggelamkan oleh askar Jerman telah berpaut pada rakit penyelamat. Beliau ialah Leftenan R. E. G. Cox telah memberitahu kepada Frank Lane iaitu penulis kepada Kingdom of the Octupus, pada malam yang pertama, seorang askar telah ditarik oleh seekor sotong gergasi dari rakitnya. Pada malam yang sama, beliau sendiri telah diserang. Satu sesungut telah melilit kakinya dan kemudiannya melepaskan beliau dengan parut yang amat menyakitkan.

Kemudian, pada Januari 2003, kapal kepada seorang pelayar veteran Perancis  iaitu Oliver de Kersauson telah diserang oleh seekor sotong gergasi. Beliau telah terlihat sesungut yang lebih besar dari kakinya telah menarik kapal beliau dengan kuat. Kemudiannya sotong tersebut melepaskan kapalnya setelah enjin dimatikan. Beliau berkata juga, sotong tersebut berkemungkinan sepanjang 22 hingga 26 kaki.

Rujukan

-MAF-


Bagaimana Aroma Dan Bau Menjentik Kenangan?

Aroma atau bau memang sesuatu yang akan menjentik kenangan dan memori.

Aku masuk pasaraya nak cari sabun tadi, aku pun cuba bau satu demi satu botol sabun mandi yang ada kat situ. Sampailah dekat sabun warna putih tudung oren. Bau sabun ni terasa fimiliar, tapi aku tak ingat dekat mana. Sepanjang jalan balik rumah aku cuba ingat dari mana punca tapi gagal. Sampailah aku tertengok satu gulungan kertas dalam almari. Terus aku teringat kembali bau sabun tadi ialah bau sabun yang aku guna setiap hari masa dekat PLKN.

Aku pernah berjalan di pasaraya kemudian ada satu keluarga lalu tepi aku. Bau minyak wangi yang dipakai oleh salah seorang dari mereka menarik perhatian aku. Aku ingat bau ni, minyak wangi yang member satu bilik aku pakai masa masih belajar. Panjang lagi kisah minyak wangi ni, tapi endingnya dia bagi terus dekat aku.

Aku keluar dari pejabat petang tadi, aku berhenti dekat seorang staff untuk berkata sesuatu. Tapi bila sampai dekat dia, aku lupa apa pesanan yang patut aku sampaikan. Separuh jalan baru aku teringat balik pesanan, esok jelah aku beritahu dia.

Ransangan atau Hint

Setiap orang mempunyai saat-saat di mana kita mempunyai sesuatu yang kita merasakan sesuatu atau mahu berkata sesuatu, tetapi untuk sebab tertentu maklumat itu tidak “muncul” pada masa itu.

Terlupa adalah kegagalan untuk mendapatkan maklumat daripada memori. Selalunya, kita cuba mencari petunjuk kepada diri sendiri untuk cuba mengingati sesuatu. Kita akan cuba mengingati kembali melalui ransangan atau hint untuk kita cuba mengingati sesuatu. Hint tidak selalu ada dalam bentuk kata-kata atau ayat.

Ia juga boleh jadi lokasi, ataupun bunyi. Sekiranya anda kembali ke lokasi di mana memori itu diperoleh, anda mempunyai peluang yang besar untuk mengingati peristiwa atau kenangan yang berlaku di situ.
Ransangan ini juga boleh jadi daripada bau tertentu.

Memori , Bau dan Ingatan Luar Kawal

Memori dan bau saling berkaitan kerana melalui ingatan bahawa kita belajar mengingati bau, dan gangguan yang memakan memori juga mengambil keupayaan untuk membezakan aroma.

Sebahagian daripada pembelajaran ini bermula sebelum kita dilahirkan, ketika janin mengetahui tentang keinginan ibu mereka melalui cairan amniotik. Anak kecil mengenali ibu bapa mereka melalui bau badan.

Memori awal ini boleh datang dari salah satu fungsi bau, untuk memberi amaran kepada kita dari perkara-perkara yang berbahaya. Jika anda pernah makan sesuatu dengan bau atau rasa tertentu mendapat sakit, kita akan mengelak untuk makan sesuatu dengan bau sebegitu.

Memori atau kenangan yang tiba-tiba muncul dalam fikiran manusia selepas terbau sesuatu, terlihat sesuatu atau apa-apa ransangan lain dinamakan ingatan luar kawal (Involuntary Memory).

Kesan Proust

Perkara ini dipanggil Kesan Proust (Proust Effect). Sesuatu memori diterjemahkan atau dikeluarkan oleh otak berdasarkan sesuatu bau. Ianya dinamakan bersempena nama seorang penulis dari Perancis iaitu Marcel Proust yang menggunakan idea ransangan memori melalui bau ini dalam sebuah novel tulisannya.

Novel yang diterbitkan pada 1913-1927 itu mempunyai tujuh jilid. Tiga jilid terakhir novel ini diterbitkan selepas Marcel Proust meninggal dunia iaitu pada tahun 1922. Novel ini bertajuk À la Recherche du Temps Perdu (In Search Of Lost Time).

Secara ringkasnya, idea memori dan bau ini diceritakan dalam satu babak dimana watak dalam novel ini terkenangkan zaman kanak-kanaknya selepas terbau aroma wangi kek. Bau kek itu hampir sama dengan bau kek yang pernah dirasai semasa watak masih kecil.

“The taste was that of the little piece of madeleine which on Sunday mornings at Combray (because on those mornings I did not go out before mass), when I went to say good morning to her in her bedroom, my aunt Léonie used to give me, dipping it first in her own cup of tea or tisane. The sight of the little madeleine had recalled nothing to my mind before I tasted it. And all from my cup of tea.”

Walaupun memori luar kawal biasanya dikaitkan dengan kesusasteraan Marcel Proust, malah namanya dijadikan terma dalam bidang psikologi. Ianya telah lama dikaji oleh ahli psikologi, terutamanya, perintis kajian tentang memori Hermann Ebbinghaus.

Ahli psikologi dari Jerman ini dilahirkan pada tahun 1850. Beliau menamatkan pengajian kedoktoran falsafah dalam psikologi pada tahun 1873, pada usia 23 tahun. Hasil kajiannya lain dalam bidang psikologi ialah Forgetting Curve dan Spacing Effect.


Mengenang Sembilan Tahun Libya Selepas Muammar Gaddafi

Arus kebebasan dan harapan demokrasi mengunjungi Libya pada 20 Oktober 2011. Itulah tarikh apabila Libya akhirnya mempunyai pemimpin selain Muammar Gaddafi.

Selama 42 tahun Gaddafi memerintah, dengan pemacuan ekonomi dikhabarkan menguntungkan elitis. Jika seorang pemimpin jahat jatuh, tentu sekali politik dapat disuburkan semula untuk membina ekonomi lebih mesra rakyat.

Tetapi teori tersebut tidak menjadi realiti di Libya.

Sembilan tahun selepas ketiadaan Gaddafi, rakyat Libya masih mencari harapan demokrasi.Kebangkitan rakyat menjadi sia-sia. Entahnya jika rakyat Libya menunggu beberapa tahun, Gaddafi mungkin dimakan usia yang sudahpun 69 tahun ketika itu. Krisis yang meruncing pada hari ini pula bermula pada saat Gaddafi dibvnvh.

Gaddafi tidak mampu menundukkan kuasa rakyat yang disokong pihak antarabangsa. Tetapi pihak asing ini terbukti tiada perancangan bernas untuk Libya pasca-Gaddafi

Sudahlah pihak antarabangsa gagal, kelompok kepimpinan tempatan pun dua kali lima.

Sesiapa yang setia pada Gaddafi menghadapi bencana mahkamah, sedangkan pejuang-pejuang pihak yang menang pula diberikan ganjaran besar. Ada yang mendapat kuasa pun.

Dalam masa berbulan ketika rakyat bangkit, ramai mendapat s3nj4ta dan membentukkan kumpulan tersendiri.

Selepas kejatuhan kerajaan Gaddafi, kumpulan-kumpulan inilah yang berfungsi sebagai pasukan keselamatan tanpa hierarki ket3nt3raan yang diiktiraf apatah lagi terlatih demi negara.

Kerajaan pasca-Gaddafi menggalas tanggungjawab besar tetapi tidak berupaya untuk menghentam kumpulan-kumpulan ini. Jadi kerajaan pun membiayai mereka.

Jadi lebih banyak kumpulan bers3nj4ta terbentuk untuk memanfaatkan dana kerajaan sebegini. Yang benar-benar menjatuhkan kerajaan Gaddafi tidak lebih 300 kumpulan pun.

Tetapi tiga tahun kemudian, Libya digelumangi 1,600 kumpulan bers3nj4ta (Shelton, 2019). S3nj4ta dimiliki mereka dibenarkan secara berleluasa. Jadi kerajaan pasca-Gaddafi sebenarnya sebuah badan berautoriti yang tiada autoriti pun (Ezyadi, 2020).

S3r4ngan antarabangsa telah meninggalkan sekurang-kurangnya 40 ruangan bawah tanah Gaddafi untuk dis3rbu kumpulan bers3nj4ta. Ruangan-ruangan ini penuh dengan s3nj4ta yang diambil entah siapa pun.

Ratusan orang keluar daripada tempat ini dengan lori, van dan kereta – semuanya penuh dengan s3nj4ta maju. Mungkin setiap rumah di Misrata, Libya menyimpan sebuah s3nj4ta – ada yang memiliki roket dan kereta kebal pun.

Memang benar NATO berjaya. Tetapi kerajaan Libya dibawah Mustafa Abdul Jalil dan kemudiannya Mohamed Magariaf yang m4t1 akal dan pucuk. Magariaf tidak lama mengetuai Libya, kerana kemelut perundangan.

Beliau digantikan Nouri Abusahmain dalam sebuah negara yang rakyatnya lebih bers3nj4ta daripada anggota keselamatannya sendiri. Libya gagal meminta rakyat pulangkan apa yang sepatutnya dimiliki anggota keselamatan.

Apabila rakyat meneguk kuasa sebegini rupa, kadar j3n4yah pula semakin rancak. Kes pencvlikan dan pembvnvhan menjadi biasa. Malah pilihan raya pun bergelumangan dengan kes-kes sebegini rupa yang membantutkan pencapaian majoriti pada tahun 2012.

Demokrasi tidak dilahirkan di Libya, yang menjulang kakistokrasi, kleptokrasi dan oklokrasi. Senang kata, gilakrasi.

Keputusan pilihan raya bagi Dewan Perwakilan ditolak kerajaan Tripoli yang sudah dipilih melalui pilihan raya (dan juga disokong kumpulan berkuasa).

Jadi Libya bermula tahun itu berpecah dua, antara barat dan timur yang bergelut kuasa.

Bahagian timur dikuasai Jeneral Khalifa Haftar yang merupakan bekas pegawai Gaddafi, dibawah kepimpinan Aguila Saleh Issa di Tobruk.

Libya yang mengidamkan haruman demokrasi telah mencium bau busuk krisis identiti. Ekonomi Libya terjejas, dengan kerosakan infrastruktur yang tidak terhitung dari segi nilai.

Ternyata keindahan angan-angan tidak terkunjung jika dilaksanakan dengan cara yang salah. Bagaikan dua jahil cuba membuntingkan lembu; keluar pula anak berupa babi.

RUJUKAN:

Ezyadi, S. (2020, September 29). What exactly is happening in Libya? Open Democracy.

Shelton, T. (2019, Oktober 20). Moamar Gaddafi has been (ditapiskan) eight years yet Libya is still at (ditapiskan) with itself. What went wrong? ABC News


Kluster Gunting Rambut Jepun dan Amerika

Semua maklum penguatkuasaan Perintah Kawalan Pergerakan (PKP) yang sepatutnya berakhir pada 14 April ini kini disambung lagi sehingga 28 April 2020. Dan sebagai sebahagian daripada PKP Fasa 3, beberapa operasi sektor ekonomi dan perniagaan dibenarkan beroperasi dalam tempoh itu. Salah satu daripadanya ialah perkhidmatan salun atau kedai gunting rambut.

Sebaik saja perkara itu diumumkan semalam, ia menimbulkan keributan di laman media sosial. Seperti mana respon ramai orang yang menolak tindakan kerajaan membenarkan pelajar universiti/kolej pulang ke kampung berikutan lanjutan tempoh PKP, sama juga reaksi bila kedai gunting rambut dibuka semula.

Bagi Presiden Persatuan Penggaya Rambut India Selangor dan Wilayah Persekutuan, Ganathiban Murugan, agak sukar bagi mereka mengekalkan penjarakan sosial sekalipun untuk menggunting rambut pelanggan mereka. Malah, mereka bimbang peluang berlakunya jangkitan memandangkan sesetengah kes pembawa penyakit Covid-19 boleh menjangkiti sesiapa walaupun tidak menunjukkan simptom.

Tambah Ganathiban, “Bila kami mahu bekerja, biarlah tanpa sebarang ketakutan.” Dia merasakan lebih elok kedai gunting atau salun rambut dibuka semula hanya selepas pandemik Covid-19 sudah berlalu.

Public Health Malaysia turut mengungkap pandangan sama menerusi hantaran kenyataan mereka di Facebook. Mereka berkata, “Faktor risiko penularan COVID-19 di kedai gunting rambut agak tinggi kerana jarak rapat antara pelanggan dan tukang gunting rambut, tempoh masa yang lama di dalam premis iaitu sekitar 15 minit, selain ruang kedai yang sempit dengan pengudaraan yang terhad.”

Jika kerajaan tetap meneruskan keputusan membenarkan kedai gunting atau salun rambut beroperasi, Public Health Malaysia menyarankan pemilik premis memastikan mereka tidak mempunyai gejala demam atau batuk selesema, melakukan disinfeksi harian premis, menyediakan ruang pengudaraan yang baik, mengawal kemasukan pelanggan dan membersihkan rambut yang sudah digunting.

Pelanggan juga perlu disaring dan mereka yang bergejala tidak dibenarkan masuk, menggunakan penutup mulut dan hidung (sekiranya bergejala), membasuh tangan sebelum memasuki premis dan duduk serta menjaga penjarakan sosial.

Kebimbangan orang ramai sekiranya ia diteruskan boleh mengakibatkan kemunculan kluster baru Covid-19 yang muncul dari kedai gunting rambut. Dan disebabkan ini juga, seorang tukang gunting menemui ajal selepas dijangkiti Covid-19.

Tukang gunting yang berasal dari Mississippi, Eugene Thompson dilaporkan menghembuskan nafas terakhir kurang seminggu selepas menyambut ulang tahun kelahirannya yang ke- 46.

iHeart Radio memetik laporan Gossip On This melaporkan, Thompson meninggal dunia di Hospital St Dominic minggu lalu. Dia meninggal dunia hampir sebulan selepas disahkan positif jangkitan Covid-19.

Thompson yang juga pemilik kedai gunting rambut Taper Nation 1 dan 2 mengakui jatuh sakit menerusi Facebook miliknya pada 17 Mac lalu. Keadaan itu memaksanya menutup kedainya selama seminggu.

“Kuarantin diri anda, jauhi daripada orang lain, tempat atau barangan.  Saya berasa sedikit sakit, demam dengan suhu agak tinggi jadi saya pergi lakukan pemeriksaan

“Untuk itu, TaperNation (kedai) ditutup selama seminggu untuk berehat,” tulisnya ketika itu dan hantaran itu dimuat naik selepas Thompson memberi peringatan kepada bakal pelanggannya yang bercadang mendapatkan khidmat gunting rambut dengannya.

Sebab ini juga turut menjadi punca pertikaman lidah antara Perdana Menteri Jepun, Shinzo Abe dengan Gabenor Tokyo, Yuriko Koike. Koike enggan tunduk kepada arahan pihak kerajaan yang mengarahkan kedai gunting atau salun rambut ditutup semasa perintah berkurung dilaksanakan walaupun tahu ada satu kluster kes Covid-19 yang berlaku di sebuah salun rambut di Buzen.

Nasihat kepada pihak kerajaan, pertimbangkan semula idea membuka operasi kedai gunting atau salun rambut semasa pandemik Covid-19 sedang melanda. Ya, bilangan kes positif menurun dan bilangan yang sembuh juga meningkat. Tetapi ini bukan masanya untuk leka dan semua pihak harus fokus untuk menewaskan pandemik ini.

Biarlah rambut kami panjang bak Amy Search, Boney M atau Richard Dean Anderson tetapi jika itu harganya demi menjaga kesihatan semua, tidak mengapa. Kami faham sebab pada akhirnya, nyawa manusia harus menjadi keutamaan.

RUJUKAN:

Agensi. (2020). Tukang gunting maut dijangkiti Covid-19. Harian Metro. https://www.hmetro.com.my/global/2020/04/565206/tukang-gunting-maut-dijangkiti-covid-19

Berita Harian. (2020). COVID-19: Risiko penularan wabak di kedai gunting rambut agak tinggi. https://www.bharian.com.my/berita/nasional/2020/04/675781/covid-19-risiko-penularan-wabak-di-kedai-gunting-rambut-agak-tinggi

Craft, Lucy. (2020). Fear in salons and barber shops as Japan deems haircuts “essential”. CBS News. https://www.cbsnews.com/news/coronavirus-japan-tokyo-stylists-and-barbers-government-deems-work-essential-today-2020-04-10/

Augustin, Robin. (2020). Barbers tearing their hair out over being allowed to give haircuts during MCO. Free Malaysia Today. https://www.freemalaysiatoday.com/category/nation/2020/04/11/barbers-tearing-their-hair-out-over-being-allowed-to-give-haircuts-during-mco/